Туркистон мухторияти овози газеталарда (1917) - www.ziyouz.uz\nБош саҳифа МатбуотЖадид матбуотиТуркистон мухторияти овози газеталарда (1917)\n1917 йил Февраль инқилоби шабадалари таъсирида бошланган Туркистон мустақиллиги масаласи бу даврдаги кўпгина маҳаллий ва марказдаги Россия мусулмонлари матбуотининг диққат-эътиборида турди. 1917 йилнинг 28 ноябрида Қўқонда Туркистон мухторияти эълон қилингандан сўнг матбуотда чоп этилган, айримлари эътиборингизга ҳавола этилаётган хабар, шеър мақолалар бугунги кунда кўпгина воқеаларни ойдинлаштиришга, зиёлиларимизнинг (Фитрат, Ҳамза) муносабатини аниқлаштиришга ва тарихий ҳақиқатни тиклашга хизмат қилади.\nТУРКИСТОН МУХТОРИЯТИНИНГ МУВАҚҚАТ ҲУКУМАТИ ТАРАФИНДАН\nКўп миллионли Туркистон халқинииг тилагина мувофиқ демократия революциясининг улуғ асослари бўлғон халқларнинг ҳурриятин ҳам миллатларнинг ўз ёзмишларии ўзлари тайинловларин вужудға кетуруви йўлинда Туркистондағи умуммусулмонларнинг фавқулодда Краевой съезди Туркистонни Русия Федерацияси жумҳуриятининг бирлик мухториятли бир қисми деб эълон этди.\nТуркистондағи ҳама уюшма қаватларнинг ҳозирги куннинг бик муҳим ва масъулиятли масалалари олдинда турғонлиғин англағани ҳолда Туркистонда турли миллатларнинг маданий суратда тараққийларин ва алар орасиндағи дўстлиқни таъмин этар учун Туркистоннинг ҳар еринда ҳаққониятли суратда тартиб ва интизом ўрнашдирурға интилиб, Краевой съезд муваққат Туркистон халқи Шўроси (Миллат мажлиси) сайлади. Бу Шўро ҳайъатиндан Туркистон мухториятининг муваққат ҳукумати вужудға келтурилиб, аларға ушбу хизматлар топширилди: мумкин қадар тез орада Туркистон Учредительний собраниясин чақирув. Туркистон халқин овқат жиҳатиндан таъмин этув чораларига киришув, бунинг учун муваққат ўлароқ Шарқий-Жанубий союз бирла муносабат ясов, Туркистон мухториятининг молия ишларин таъсис қилурға киришув, халқ милицияси вужудга келтирувчи ҳамда Туркистонда ерлашган миллатларнинг ҳуқуқларин сақлов учун тегишли тадбирлар қилув (аскар ташкил қилув).\nУмуммусулмонларнинг фавқулодда Краевой съезди Русиянинг буюк революцияси тарафиндан эълон этилған бирлик, ҳуррият, тегизлик ҳам туғонлик асосларин тасдиқ этуб, Туркистоннинг ҳамма гражданларин, мусулмонларни, рус яҳудийларин, рабочий, солдат ҳам крестянлар ва крайда ўрнашқон ҳамма уруғ, халқларни, шаҳар ва земство идораларин, сиёсий, ижтимоий ва синфий (профессиональний) муассаса ҳам союзларни, ҳамма давлат мақкамаларини, умумий ва хусусий муассасаларни Туркистон халқи идораси теграсинда жийналиб, аларға устина юкланган овур (оғир) ишларда ёрдам қилурға даъват этади…\nҲозир ҳар бир занжирлардан қутилған Туркистонға ўзининг ерина ўзи хўжа бўлиб, ўз тарихин ўзи вужудга кетирув соатин сўқди. Биз олдимизда турғон масалаларнинг муҳимлигин ва улуғлигин комил суратда англаб, ҳам ишлаган ишларимизнинг ҳақлиғина ишониб, худодан мадад тилаб ишга бошлаймиз.\nТуркистон мухториятининг муваққат ҳукумат аъзолари: Танишбоев, Чўқаев, Хўжаев, Бурали Оғаев, Маҳмудов, Ўразаев, Шоақмедов, Ғиртасфилд.\n«Улуғ Туркистон», 1917, 8 декабрь.\nТуркистон мухторияти… Тимур ҳоқонининг чин болалари ёнинда, туркистонли тубчак турклари орасинда, мундан уғурли, мундан муқаддас, мундан суюнчли бир сўзни борлиғига ишонмайман.\nТуркистон туркнинг қонини қайнатувчи, имонини юксалтгувчи бир қувват бор эса ёлғуз шу сўзда бордур: Туркистон мухторияти!\nЭлли(к) йилдан бери эзилдик, таҳқир этилдик, қўлимиз боғланди; тилимиз кесилди, оғзимиз қопонди, еримиз босилди, молимиз таланди, шарафимиз юмурулди, номусимиз ғасб қилинди, ҳуқуқимизға тажовузлар бўлди, инсонлигимиз оёғлар остиға олинди, тўзимли турдик, сабр этдик. Кучга таянган ҳар буйруғга бўйунсундик, бутун борлиғимизни қўлдан бердик. Ёлғиз бир фикрни бермадик, яшунтурдик, имонларимизга авраб сақладик: Туркистон мухторияти!\nМаҳкама эшикларидан йиғлаб қайтганда, ёруқсиз турмаларда ётганда, йиртғувчи жандарманинг тепгуси билан йиқилғанда, юртларимиз ёндурулғанда, диндошларимиз осилғанда онгимиз йўқолди, миямиз бузулди, кўзимиз ёғдусиз қолди, бирор нарсани кўралмадик. Шул чоғда, тушгун руҳимизни кўтармак учун шул қоп-қоронғу дунёнинг узоқ бир еринда ойдин бир юлдуз ялқиллаб тура эди. Бирор нарсага ўтмаган кўзимиз шуни кўра эди. Ул нима эди? Туркистон мухторияти!\nБиз аниқ била эдикким, золим Николай ҳукумати қанча яшарса яшасун, адолат ошиқи бўлған… рус демократияси, ҳақға таянған бир инқилоб чиқариб, ҳар миллатнинг ўз ҳақларини қайтарур.\nИнқилоб бўлди. Русиянинг «қўшма халқ жумҳурияти» усули билан идора этилури жарланди (эълон қилинди). Шул эълон узра ясалған Украина, татар ва бошқа миллатлар мухториятлари тасдиқ этилди. Кўнуқ (навбат) Туркистонники эди. Туркистоннинг тарихи хонбалиқлариндан (пойтахтларидан) иккинчиси бўлған Хўқанд шаҳринда тўпланган Туркистон қурултойи 27 ноябрнинг (миллий лайлатулқадримиз бўлған) ярим кечасинда Туркистон мухториятини эълон қилди.\nЛекин шуниси борким бир миллатнинг мухторияти ёлғуз бир съезднинг эълони билан тамом бўлмас. Мухториятни олмоқ ва сақламоқ керакдур. Съезд ўз ишини қилди. Қолганлари бутун миллатнинг вазифасидур. Мухториятни сақламоқ учун куч лозим. Мухториятни бажармоқ учун ақча керакдур. Бунларни миллат ҳозир қилсун.\n«Ҳуррият», 1917, 5 декабрь.\nМИЛЛИЙ ҚЎШИН ҲАҚИДА\nУшбу январнинг тўққизида Ҳўқандда Туркистон мухторияти ҳукуматининг аскарина манёвр ясалған. Бир минг қадар мусулмон аскар тузулган экан, ҳаммаси мулла Абдураззоқбойнинг боғига йиғилганлар. Ҳукумат аъзоларидан ҳарбия нозири Абдуллахўжаев ила молия нозири Ислом Шоаҳмедов бориб аскарни табрик қилғонлар. Оташли нутқлар сўзлағонлар.\nБу манёврдан сўнг, нақ бир мингга яқин аскар йиғилиб, ҳозир муваққат ҳукумат қарамоғида икки минг қадар мунтазам миллий армия бор экан.\n«Улуғ Туркистон», 1918, 21 январь.\n«МУСТАФО ЧЎҚАЕВ ХАТИ»ДАН\n31 январь кундуз соат 12 да Ҳўқанд большевикларининг бизға берган ультиматумин текшириб ўтирғанимизда бир тўхтовсиз милтиқ отабошладилар. Бу милтиқ отувчилар большевиклар бўлиб чиқди. Большевикларнинг ултиматуминда бизга 2 соат муддат тайин этилган ва ул муддат 2 соат 20 минутда тўлар эди. Не учундир алар ўз шартномасина хилоф ҳаракатға киришиб, муомила йўлин кесдилар.\nШўройи исломия юртинда ҳукумат кишилариндан бошқа халқда жийилған эди. Большевик солдатлари яқинлашиб келарлар, деган хабарни эшитуб бошқа халқ тарлаған кибик, ҳукумат кишиларида иккинчи бош қўшурға йўл қолмагач, таралишдилар. Чунки халқ муваққат ҳукуматнинг «алида бўлса келушурмиз, большевикларга қарши қурол кўтармангиз», — деган сўзина қулоқ солмай, ҳар қайси боринча сўғиш асбобларин олиб ўрамға чиқдилар. Большевикларнинг ваьдалариндан илк ота бошловлари халқнинг кўнглина, алар муваққат ҳукуматина тугил, бутун халққа қарши ҳаракат бошладилар, деган қўрқув солди. Бул вақт муваққат ҳукуматнинг йўли бутунлай кесилган эди.\nҲўқандда бўлғон бу кўнгилсиз воқеанинг сиёсий сабабларин бошдан оёқ ёзувни ҳозирги замон кўтармий…\n«Улуғ Туркистон», 1918, 2 март.\nТўрт юз йиллик Романов битгач давлати,\nКўтарилди асорат, хўрлик зиллати,\nНасиб ўлди миллата қайтиб шавкати,\nЯшасун энди бирлашиб ислом миллати,\nБугун қайси бир кўнгил дилшод ўлмасун,\nБугун қайси бир мироншолар обод ўлмасун,\nҒофил қолманг, бул фурсат барбод ўлмасун,\nБугун (Чингиз, Темурдек) шоҳлар арвоҳи,\nДунё юзин титратган аскар силоҳи\nҚичқируб дер: Турк ўғли! Ўлманг сиз соҳи!\nҚичқируб дер: (қурбонлар) Улуғ Туркистон!\nУнутмангиз қонмамиз, боқинг қабристон,\nБирлашингиз, араб, турк… Кобил, Ҳиндистон,\nЯшасун энди бирлашуб ислом миллати!\n(Аҳмад) руҳи қичқируб дер: ҳой умматим!\nБукунда ҳам хўр қолса, дин, миллатим,\nҲақ шоҳиддир, керакмас сиздек умматим,\nҒойибдан келса нидолар, Исо муслимин,\nМаҳрум қолманг, раҳмати тангридир яқин,\nТордур бундан сўнг сиза бу рўйи замин,\nКутлуғ бўлсин Туркистон мухторияти!\nКелинг энди бирлашинг, ислом миллати,\nКетсин сунний, шиалик, нифоқ иллати,\nБир санжоққа тўплансин ислом давлати,\nЯшасун эмди бирлашуб, ислом миллати!\nКутлуғ бўлсин эй ёшлар тўкуб қонингиз,\nБерган қурбонингизга олган шонингиз,\nМангу қолди дунёда хуш унвонингиз,\nЯшасун бу турк ўғлинииг мангу давлати!\n«Улуғ Туркистон», 1918, 11 январь\nНашрга тайёрловчи Ш. Турдиев\n← Аввалги Аввалги Абдуқаюм Йўлдош. “Парим бўлса…” (ҳикоя)\nКейинги → Кейинги: Ҳафта воқеалари №2: 5 тонналик сумалак, сохта милиция майори, Тоштурма ўрнида парк, эшак гўшти можароси


Халкнинг дубли Хитой чемпионатида “Шангҳай СИПГ” клубига ғалаба келтирди\nOct. 28, 2018, 11:52 p.m. 2098\nХитой миллий чемпионатининг 27-тур ўйнида “Шангҳай СИПГ” ўз майдонида “Шандонг Луненг” клубини қабул қилди. Ўйин “Шангҳай стэдиум”да бўлиб ўтди ва майдон эгаларининг 4:2 ҳисобидаги ғалабаси билан тугади.\nҒолиб жамоа таркибида У Лэй ва бразилиялик ҳужумчи Халк дубл қилишди. “Зенит”нинг собиқ футболчиси ҳар икки голни пенальтидан урди. “Шандонг Луненг” таркибида Италия терма жамоасининг собиқ ҳужумчиси Грациано Пелле дублга эришди.\n“Шангҳай СИПГ” 62 очко билан 27 турдан сўнг Хитой чемпионатининг турнир жадвалида карвонбошилик қилмоқда, “Шандонг Луненг” 51 очко жамғарган ҳолда учинчи ўринда. Бугунги муваффақиятсизликдан сўнг “Шандонг Луненг” чемпион бўлиш учун назарий имкониятларни ҳам йўққа чиқарди.\n14 Ноябрь 1631\n14 Ноябрь 488\n14 Ноябрь 578\n14 Ноябрь 1462\n14 Ноябрь 2253\n14 Ноябрь 1034\n14 Ноябрь 4733\n14 Ноябрь 3875\n12 Ноябрь 11937\n12 Ноябрь 22665\n14 Ноябрь 19310


ЎзА - 5 апрель куни кутилаётган об-ҳаво маълумоти\n5 апрель куни кутилаётган об-ҳаво маълумоти\n04.04.2018 11:41 Чоп этиш версияси\nРеспублика Гидрометеорология марказининг хабар беришича, 5 апрель куни Тошкентда ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 12-14, кундузи 27-29 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, кечаси ва эрталаб айрим жойларда ёмғир ёғиб, момақалдироқ бўлиши мумкин, кундузи ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 5-10, кундузи 13-18 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 10-15, кундузи 25-30 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 10-15, кундузи 27-32 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 7-12, кундузи 22-27 даража илиқ бўлади.


Қўрқув остида қурилган жамият манзараси | Fayzbog.uz\nҚўрқув остида қурилган жамият манзараси\n28.10.2017 / Маъмурият /\nЖамият ҳақида тасаввурга эга бўлиш учун қуйида икки мисолни келтириб ўтмоқчиман:\nБир видео кўрдим. Унда Обид Асомов шундай деди: «Тарбия масаласида кўплаб ишлар қилинади. Тинимсиз тарғибот қилинади. Лекин самараси йўқдек. Менга домла бир гап айтган эдилар. Шу нарса ёдимда қолиб кетган. Билмадим, бу гапларим эфирда кетадими, йўқми… (эътибор қаратиладиган нуқта мана шу ерда — муаллиф) Хуллас, домла айтдилар: «Бозордан кирмошина сотиб олсангиз, уни қўлланмаси бўлади. Қандай порошок солиш керак, қандай фойдаланиш керак — барчаси ёзилган бўлади. Ҳар қандай нарсани қўлланмаси бўлади — авто уловми, музлатгичми… Инсоннинг ҳам қўлланмаси бор. У Қуръондир. Инсонни қўлланмаси — қуръон! Ҳамма нарсани аниқ қилиб ёзиб қўйган. Қандай яшаш керак, қандай тарбия қилиш керак. Ота-онага ҳурмат, фарзанд тарбияси, қўни-қўшничиликдан тортиб жамиятдаги яхши инсон учун тайёр қўлланма». Биз эса ғарбдан ёки бошқа нарсалардан қўлланма қидиряпмиз. Тайёр ўзимизда бўла туриб.»\nИккинчи мисол ўрнига эса, бир актриса (исмини билмайман) «қандай китоблар ўқийсиз?», деган саволга каловланиб, «нима десам экан, айтсам тўғри бўлармикан…» деди-да, сўнг журналистни қистови билан «Қурон китобни тафсирини, ҳадис китобларни ўқийман. Шу китобларни ўқиб, қош териш мумкин эмаслигини билиб олдим» деганини келтириб ўтаман.\nМана шу икки ҳолат бутун жамиятимизни аҳволини очиб беради. Телевидение ва одамлар қалбидаги қўрқув. Телевидениеда гапи чиқмаслигини ўзи ҳам билади. Исломофобия шу даражадаки, оддий «Аллоҳ», «Росулуллоҳ», «Намоз», «Рўза», «Закот», «Таҳорат», «МашаАллоҳ», «Субҳаналлоҳ» каби сўзларни умуман эшитмайсиз. Ҳар қандай мусулмон жамияти учун оддий гаплар ҳисобланадиган сўзлар бизда таъқиқланган Президентнинг Ислом Ҳамкорлик Ташкилотидаги «Ассаламу алайкум ва роҳматуллоҳи ва барокатуҳ», деган гапи ҳаммани тўлқинлантириб юборди. Суғорилмай қолган қалбларга қайта сув қуйилгандай бўлди.\nИккинчи ҳолат — одамлар қалбидаги қўрқув. У шу даражадаки, дин ҳақида бир гап айтишга қўрқади. Репрессия ва диндорларга бўладиган тазйиқлар одамларни қўрқитиб қўйган. Жамиятдаги одамлар исломга амал қилиш у ёқда турсин, оддий намоз ўқиши шартлигини айтишга қўрқади. Одамлардан беркитади. Институт, шифохоналар, ҳаттоки юқори ташкилотларда ҳам намоз ўқийдиган, Аллоҳни танийдиганлар бор. Аммо улар ҳам қўрқиб, жимгина яшашга маҳкум. Мусулмон жамиятида оддийгина мусулмон қилиши керак бўлган нарсаларни қўрқиб, худди мушриклар ичида яшагандек, эътиқодини яшириб яшаймиз.\nФикрни, дунёқарашни ўзгартириш вақти келмадими?!\nP.S: Обид ва актрисани шахси муҳим эмас. Амал қилиш ёки қилмаслигини ҳам мақолага аҳамияти йўқ.\nБашорат ОТАЖОНОВА: Сархуш заифалар\nЗафар Ҳошимов: Валюта бозорининг эркинлаштирилиши импорт қилинадиган истеъмол товарлари нархининг ошишига сабаб бўлмайди\n“Козёл” бўл, болам: бугун ёки ҳеч қачон!\nБу мақолани ўқидиму бир воқеа эсимга тушиб кетди. Дадамнинг касбларига ҳавас қилиб шу касбни мен ҳам эгалладим. Оллоҳга шукурлар бўлсинки ўқишни битирганимдан сунг дадам билан бирга (бошқа бошқа ташкилотда лекин битта корхонада) минглаб одамлар ишлайдиган йирик корхонада ишладим. Эрталаб бирга ишга кетардик, бирга уйга қайтардик. Кунларнинг бирида одатдагидек эрталаб ишга келяпмиз олдимиздан ёши элликдан ошган одам («кастюм шимда») шошиб кетяпти лекин дадамни танир эканми қўл бериб салом бердида тез юриб орқасига қараб дадамга нимага дўппи кийиб юрасиз дейди тиржайиб. Дадам тўхтадилар ва вазминлик билан ўзбекмизку киямизда дедилар лекин мен сездим аччиқлари чиқди билдирмадилар. Менга бу воқеа жуда ғалати туюлганди ўшанда, чунки мен эсимни танибманки дадамнинг бошларидан дуппи тушмайди…


Ўзбекистонда зўравон аёллар қанча? | Qalampir.uz\nЎзбекистонда зўравон аёллар қанча?\nИнтервью\t23 Ноябрь 2020 19:46 15911\nБиз аёлларга таъриф берганда доим ожиза деган сўзни қўллаймиз? Хўш, ҳамма аёллар ҳам ожизами? Ҳамма аёллар ҳам зўравонлик қурбоними? Уларнинг айримлари бугун куч ишлатаётган эркаклар қаторидан ўрин олмаяптими? Ҳа, бугун орамизда шундай хотин-қизлар борки, уларнинг қилмишларидан, ҳатто, эркаклар безор.\nAёл кишига нисбатан тазйиқ ва зўравонлик кўпаяётган бир вақтда аёллар нафақат жабрланувчи, балки жабрловчи ролини ҳам бажаряпти. ИИВ ва прокуратура қотиллик, ўғрилик ва фирбгарликка ҳақида эълон қилаётган хабарларида аёллар ҳам “бош қаҳрамон” бўлаётганига гувоҳмиз.\nДемак, жиноятчилик ҳақида сўз кетганда, кўз ўнгимизга фақат эркакларни келтиришимиз бугун асл ҳолатлардан бехабарлигимиз иникоси.\nAёллар орасида қайси жиноятлар кўп учрайди? Шу савол билан ИИВ Ҳуқуқбузарликлар профилактикаси бош бошқармаси бошлиғи ўринбосари, хотин-қизлар масалалари бўйича бўлим бошлиғи Умида Aбдуллаевага юзландик.\nФ.Н.: — Фақат эркакларни айблашимиз нотўғри. Зўравонлик қурбони бўлаётган аёллар қаторида зўравонлик қилаётган аёллар ҳам бор. Зўравонлик қилаётган аёллар сони қанчани ташкил этади?\nУ.А.: — Танганинг икки томони бор. Бир томондан аёл жабрланган бўлса, иккинчи томондан жабр ўтказувчи ҳам бўлиши мумкин. Жамиятнинг 50%ини аёллар ташкил этади. Aгар мактаб даврини эсласак, аъло баҳоларга ўқиган, асосан қизлар бўлади. Қизлар жуда фаол бўлади. Йиллар ўтгандан кейин эса турмушга чиқиб, уй юмушлари билан овора бўлишади. Aгар шу қиз яхши тарбия олган, яхши ўқиган бўлса, демак у фарзандларига ҳам яхши тарбия, билим бера олади. Яхши билан бирга, ёмон инсонлар ҳам бор. Мен қизларни ёмон демоқчи эмасман. Балки, улар яхши тарбия ололмаган, меҳр кўрмаган бўлишлари мумкин. Йўлдан адашиб, нафақат ҳуқуқбузарлик, балки жиноятга ҳам қўл урадиганлари топилади. Умумий жиноятчиликда аёллар томонидан содир этилган жиноятлар сони 9% ни ташкил этади.\nФ.Н.: — Aёллар орасида қайси жиноятлар кўп учрайди?\nУ.А.: — Кўпроқ фирбгарлик ва ўғриликка қўл уришяпти. Бу каби жиноятлар ишсизлик сабаб амалга ошириляпти, деб айтишим мумкин. Лекин ачиниб айтаманки, ҳаром билан ҳалолни фарқига боришимиз керак. Ўғриликми, фирбгарликми, бировнинг мулкига кўз олайтирдими, демак ҳаром ишга қўл урди. Фарзандларига ҳаром луқма едирадиган бўлса, унинг фарзандлари қандай бўлади? Қилган иши ортидан унинг оқибат қандай бўлишини ўйлаши, нафақат қонун олдида жавоб беришини ўйлаши керак. Бизда нафақат қонунга итоаткорлик, балки диний билимларни ҳам ошириш вақти келди, деб ўйлайман. Чунки жиноят қилганлар оқибатини ўйлашмаяпти.\nИИВ ҲПББ бошлиғи ўринбосари Умида Абдуллаева билан интервьюни юқоридаги видеоплеерда ёки QALAMPIR.UZ’нинг YouTube’даги саҳифасида томоша қилишингиз мумкин.\nжиноят зўравон аёллар Зўравонлик қурбони\n25 Январь 09:19 44590\n26 Январь 14:47 29584\n25 Январь 17:54 26470\n26 Январь 16:12 24870\n27 Январь 10:44 22428


Партия вакилларининг давлат рамзига ҳурмати чексиз | "Адолат" СДП\nПартия вакилларининг давлат рамзига ҳурмати чексиз\nДавлат рамзлари қаерда бўлмайлик, Ватанимизнинг бир бўлаги эканимизни эслатиб туради. Жумладан, байроғимиз ҳам шундай. У — тарихимиз, бугунимиз, келажагимиз. Бугун у бутун жаҳон кўз ўнгида намоён. Зеро, байроғи баланд элнинг юраги ҳам, қадди ҳам, ўзи ҳам баланд. Байроғимиз юксакларда тебранар экан, навқирон юрт фарзандлари бугун ҳам улуғ ишларга қодир эканини исботлашга ундайди. Байроқ бизни жаҳон аҳли тан олган буюк аждодларимизга муносиб ворис бўлишга чорлаб туради.\nЎзбекистон Республикаси Давлат байроғи қабул қилинган кун мамлакатимизда катта байрам сифатида кенг нишонланмоқда. Мазкур тадбирлар давлат рамзларига нисбатан ҳурмат туйғуларини янада юксалтириш мақсадида ўтказилмоқда.\nБиз у билан чексиз фахрланамиз ва ардоқлаймиз. Турли халқаро анжуманларда унинг мағрур ҳилпираб турганини кўрганимизда қалбимиз қувончга тўлади. Айниқса, ҳалқаро мусобақаларда спортчиларимиз қўлга киритган ютуқлар эвазига байроғимиз юксакликка кўтарилганида шукроналик ҳисси чулғаб олади.\nДарҳақиқат, байроқ давлат суверенитетининг рамзидир. Шундай экан, биз уни ҳар қанча эъзозласак, эҳтиром ва ҳурмат кўрсатсак, арзийди. Бугун “Адолат” СДП фаоллари жойларда мазкур сана билан боғлиқ қатор тадбирлар ўтказдилар. Уларда давлатимизнинг мазкур рамзи ҳақида дилдан фикрлар билдирилди. Иштирокчилар давлатимиз байроғи замин узра абадий ҳилпираб туришини тиладилар.


Рашид Холиқов BMW Х7 ва Malibu воқеасидан сўнг «запрет»га тушгани рад этилди - Daryo\n19:09, 13.02.2020 102556\nРашид Холиқовнинг администратори Равшан Холиқов ҳам хонанданинг «запрет»га тушгани ҳақида тарқалган маълумотларнинг асоссиз эканлигини таъкидлади. Унинг қўшимча қилишича, бундай асоссиз гап-сўзлар, миш-мишлар сўнгги тўрт-беш йилдан буён мунтазам тарқалади.\nЮлдуз Усмонова 10 йил «запрет»да юришига сабаб бўлган воқеаларни гапириб берди (видео)\n«Браво»дан Жаҳонгир Отажоновгача». «Ўзбекконцерт» томонидан 2019 йилда огоҳлантирилган ва лицензияси олинган жамоа ва хонандалар (фото)\n13:00, 03.04.2020 121043\n«Оҳунжон Мадалиевнинг ашуласини бузсанг, ўлдираман дейишди». Жаҳонгир Отажонов ўзига ўлим таҳдиди бўлаётганини маълум қилди (видео)\n14:37, 01.04.2020 88500\nАваз Охун илк марта томошабинсиз залда концерт берди (видео)\n19:35, 30.03.2020 61798\n«Икки кунда бир нонга чиқяпмиз». Зулфиқор Мусоқов карантинни қандай ўтказаётгани ҳақида сўзлаб берди\n00:31, 04.06.2020 3136\n23:58 Бугун 7747\n23:55 Бугун 17567\n23:53 Бугун 2509\n16:44, 02.06.2020 134912\n22:57, 01.06.2020 113385\n02:33 Бугун 103178\n00:17, 02.06.2020 101329


«Ўзбекистон президентини халқаро молия бозори билан муносабатлар ва давлат бошқарувини яхшилаш масалалари кўпроқ қизиқтиради» — Сума Чакрабарти\nИқтисодиёт 17:07 / 13.09.2021 13333\nFinancial Times нашрида замонавий Ўзбекистонга бағишланган махсус ҳисобот чоп этилди. 11та мақоладан иборат ҳисоботдан иқтисодий ўсиш, хусусийлаштириш, халқаро бозорларга кириш, яшил энергетика, рақамли иқтисодиёт, инсон ҳуқуқлари, минтақавий халқаро муносабатлар, аҳолишуносликка доир мақолалар ўрин олган.\nҲукуматнинг юқори даражасида аниқ таъсирга эга бўлган чет элликларнинг бўлиши Марказий Осиёда камдан кам учрайдиган ҳолатдир. Ўтган йилнинг сентябрь ойида Ўзбекистон президентининг иқтисодий ривожланиш, самарали бошқарув ва халқаро ҳамкорлик масалалари бўйича маслаҳатчиси этиб тайинланган Сума Чакрабарти шундай инсонлардан бири. Унга Тошкентга халқаро инвесторлар, молиячилар ва корпорацияларни жалб қилиш бўйича фаолият олиб бориш ҳам юклатилган.\nFinancial Times ўз мақоласида мутахассиснинг Тошкентдаги фаолияти ва мамлакатдаги ўзгаришлар юзасидан билдирган фикрларини келтириб ўтган.\nСума Чакрабартининг ўзи ушбу қарорни қуйидагича изоҳлаган:\n«Мен тайинланишимнинг ғайриоддий эканига қўшиламан. Менимча, бу чорак асрлик нисбий изоляциядан сўнг Ўзбекистон ҳукуматига халқаро тажрибага эга бўлган ва янги маъмурий ислоҳотларининг «сифатини таъминлаш» билан алоқаси бор одамга муҳтожликни тушунишдан келиб чиққан деб ўйлайман», — дейди у.\nАввалги Европа тикланиш ва тараққиёт банки раҳбари лавозимида мутахассис илк бор 2017 йил бошида Шавкат Мирзиёев билан учрашган.\nСума Чакрабарти 2012 йил июлидан 2020 йил июлигача ЕТТБ президенти бўлиб ишлаган. ЕТТБга раҳбарлик қилишдан аввал у Халқаро тараққиёт департаментининг доимий котиби (2002-2007) бўлган ва Бирлашган Қиролликнинг Адлия вазирлигида (2007-2012) ишлаган.\n«Мен шахсан президентга ва у орқали тегишли ташкилотларга маслаҳатлар бераман. Президентни асосан, иқтисодий ривожланиш, Ўзбекистоннинг халқаро молия бозори билан муносабатлари ва давлат бошқарувини қандай яхшилаш соҳаларидаги маслаҳатлар кўпроқ қизиқтиради».\nЧакрабарти лавозимдаги биринчи йили давомида иқтисодий ислоҳотлар дастурини ишлаб чиқишга кўмаклашди. Мазкур дастур жорий йилнинг июль ойида Шавкат Мирзиёев томонидан имзоланди. Дастурдаги йўл харитаси ўсишни рағбатлантириш учун ўнлаб янги ташаббусларни, кичик бизнес субъектлари учун янги солиқ кодекси ишлаб чиқиш, коррупцияга қарши қонунни янгилашдан тортиб, авиация ва темир йўл соҳасидаги активларни хусусийлаштиришгача қаратилган ҳаракатларни ўз ичига олади.\nМарказий Осиё минтақаси табиий ресурслар базаси ва савдо-сотиқни осонлаштирадиган географик жойлашуви туфайли узоқ вақтдан бери иқтисодий ўсиш учун етук даражада бўлган. Аммо советлар бюрократиясидан қолган мерос, иқтисодиётдаги кучли давлат назорати ва коррупция ислоҳотларни узоқ вақтдан бери тўхтатиб келган.\nБундан ташқари, сўнгги ўттиз йил мобайнида минтақанинг кўплаб давлатларини бошқарган автократик ва диктаторлик режимлари, шунингдек, бизнесдан катта ҳажмда манфаатдор бўлган маҳаллий олигархлар — ғарб маслаҳатчиларига тўлиқ ишонишни ва энг яхши халқаро амалиётни қўллашни истамаган.\nҒарблик маслаҳатчиларни Марказий Осиёда сиёсий жараёнларга жалб қилиш олдин ҳам бўлган. Буюк Британиянинг собиқ бош вазири Тони Блэр 2011 йилда Қозоғистонга маслаҳатчи сифатида ишга қабул қилинган, бироқ орадан беш йил ўтиб мамлакатда фуқаролар ҳуқуқлари бузилиши билан боғлиқ мунозаралар фонида ҳамкорлик тугатилган.\nАйни пайтда Чакрабарти Тошкентдаги ягона хорижлик маслаҳатчи эмас. Мирзиёев даврида Ўзбекистон ҳукумати ўндан ортиқ хорижий маслаҳатчилар билан шартнома тузган. Мамлакат Молия вазирлиги маълумотларига кўра, ҳозирда Жаҳон банки ва ХВФ, JPMoorgan, Rothschild&Co банклари ва Dentons юридик фирмаси турли лойиҳалар бўйича фаолият олиб бормоқда.\nТошкентнинг ислоҳотлар риторикаси сабаблари икки хил.\nБиринчидан, Мирзиёев Ўзбекистоннинг ташқи алоқаларини кенгайтирмоқчи ва чет элдан келадиган сармоя ва савдони ривожланишнинг асосий омилларидан деб билади.\nИккинчидан, мамлакат иқтисодиёти аҳоли жон бошига ялпи ички маҳсулотининг фарқини Россия, Грузия ва Озарбойжон каби бошқа постсовет давлатлари каби бўлиши учун ўсиш суръатларини оширишни назарда тутади.\nСобиқ СССР давлатларида давлат ролини пасайтириш доимий ва ўта қийин бўлган. Чакрабарти ишлаб чиққан йўл харитаси 22та йўналишининг 100дан ортиқ ташаббуслари ҳам ушбу йўналишга қаратилган.\nЎзбекистонда ишчи кучининг деярли 80 фоизи хусусий секторда ишлайди, лекин улар ялпи ички маҳсулотнинг атиги 57 фоизини ишлаб чиқаради.\n«Ўзбекистон аҳолисининг тез ўсиб бораётгани ва ёшлигини ҳисобга олсак, улар учун корхоналар ўсиши керак. Худди шундай, иқтисодий ўсиш учун капитал, шу жумладан халқаро капитал керак. Уни жалб қилиш учун етакчи давлат корхоналари халқаро стандартларга мос равишда катта ислоҳотлар ва реструктуризацияга муҳтож».\nЧакрабарти халқаро сармоядорлар Ўзбекистонга бўлган муносабатини ўзгартираётганига шубҳа қилмаяпти:\n«Ҳозир Ўзбекистонда бўлаётган воқеаларда чинакам ғайрат бор. Эҳтиёткорлик ҳам бор, албатта. Инвесторлар ва банкирлар ҳар доим муносабат ўзгарганига ва ислоҳотлар давом этишига ишониши керак. Атроф-муҳит бутунлай ўзгаргани, ислоҳотлар ҳақиқатан ҳам ортга қайтарилмаслиги аниқ бўла бошлади», дейди у.


Украина авиакомпанияси Тошкент ва Киев ўртасида рейсларни тиклашни режалаштирмоқда — LifeUz\n«Украина халқаро авиалиниялари» (МАУ) компанияси 8 апрелдан бошлаб Тошкент ва Киев ўртасида рейсларни тиклашни режалаштирмоқда. Бу ҳақда авиакомпания матбуот хизмати хабар берди.\nМаълум қилинишича, Киевдан парвозлар ҳар пайшанба куни, Тошкентдан эса ҳар жума куни амалга оширилади.\nЭслатиб ўтамиз, 2015 йилда Тошкентда Украинанинг МАУ авиакомпанияси ваколатхонаси очилганди. 2020 йилда МАУ ходимлари сонининг қисқариши сабабли бир неча давлатлардаги ваколатхоналари қаторида авиакомпания Ўзбекистондаги ваколатхонасини ҳам ёпганди.\nАввалроқ Россия 1 апрелдан Ўзбекистон билан мунтазам авиақатновларни тиклаши тўғрисида хабар берилганди. Россиянинг Ўзбекистондаги элчихонаси консуллик бўлими биринчи босқичда фақат битта — ҳафтасига бир марта Москва—Тошкент йўналиши амалга оширилишини маълум қилганди.


Kutubxona - Shodiyor Hazrat Ismat. Oqbosh (hikoya) / Kiril\nSiz shu sahifadasiz: Shodiyor Hazrat Ismat. Oqbosh (hikoya) / Kiril\nАсар номи Оқбош (ҳикоя)\nАнча олис замонлар эди. Босқинлару тала-тала авж олган. Ҳар томон нотинч. Оламда нима воқеа содир бўлаётганидан бехабар эл ҳар турли миш-мишларга интиқ турарди. Таҳликали ҳаёт эди.\nЖом, Айритом ва ўн бир даҳа қишлоқларида яхши оти бор бўз йигитлар ва бақувват одамларни баобрў хонадонга чорлаб, Шўрога қарши курашишга даъват қилишарди. Улардан ҳам бирови кўнади ва бошқаси эса рози бўлмасди.\nМуҳтарам ўқувчи, ҳикоямизнинг шу ерида бир оз чекиниш қилсак. Чекиниш шуки, камина қўҳна дунё, тарихий шахслар, жойлар ҳақида материаллар тўплай бошладим. Кунларнинг бирида Оқбош босмачи ҳақида ҳам кўп илиқ гапларни эшитдим.\nХуллас, Оқбошнинг тақдири ва тарихи мени ўзига тортганди...\nШифохонадаман. Оёғимни оператсия қилишган. Ёзда беморхонанинг палатасида ётишнинг ўзи бўлмас экан. Иссиқ азоб беради. Хонадагилар билан уёқдан-буёқдан гурунг қиламиз.\nҚариндош-уруғ, ҳамсабоқлар кўргали келишади. Дўхтиру ҳамширалар эмлашиб кетишади. Вақт етиб, менга шифохонадан жавоб беришади. Кўч-кўронимни кўтариб, мусофир шаҳарда тоғамникига келдим. У ерда эртанги сафарим – уйга, қишлоққа қайтишга тайёргарлик кўряпман. Сафар жабдуғи тайёр. Тепамдаги қуёш ботиб, тонг отиши билан мен ҳам йўлга отланаман.\nКечки пайт тоғам ишдан келди. Ош пиширдик. Қозон бошидан тоға-жиян савол-жавоб қилдик.\n-Эҳтиёт бўл, оғир кўтарма. Қишлоққа қачон кетяпсан?\n-Эртага эрталаб. Агар уйдагиларга гап бўлса...\n-Йўқ, ҳаммага салом дейсан.\n-Шу тоға бир гап бор эди...\n-Нима экан у гап?\n— Оқбош босмачи деган одам бўлган экан. Шу одам мени қизиқтириб қолди. Айритомдан экан. Ўрганиб, бирор нарса қилсам девдим. Шунга сизнинг маслаҳатингиз керак эди.\n— Катта масала-ку? Ёшлик қиласан ҳали. Майли. Айритомда Исмоил Тошқулов деган одам бор. Бир пайтлар донғи кетган раис бўлган. Буванг билан ошно. Ана шу одамнинг олдига борасан. Кўп нарсадан хабардор. Отам у кишини мақтарди. Мендан салом айтасан-да, гурунг қилиб, сўраб оласан...\nТоға-жиян анча маҳалгача суҳбатлашдик.\nОлам жаҳон насиҳатлар билан уйга келдим. Ҳафта-ўн кун жароҳатлар билан овора бўлдим. Худога шукр, яра тезроқ битди. Бемалол юрадиган бўлдим.\nЯна Оқбош босмачининг тарихини излай бошладим. Бу борада синфдошим Элдорга гап очдим. У «хоҳласанг бирга у ерга борамиз. Айритомда қариндошларим бор,» - деди. Сўнг у билан машинада йўлга тушдик. Айритомга кираверишда одам гавжум жойда тўхтадик. Машинадан тушиб, улар билан кўришдик. Мақсад муддаомизни баён этдик.\nУлардан бири ичкарига кириб кетди-да, «сизларни колхоз идорасининг олдида кажавали мототсиклда – Бозорбой ака деган одам кутиб турибди. Тез боринглар, ана шу киши сизлар излаётган одамни яхши билади,» дея йўл кўрсатди.\nШеригим билан кажавали мототсиклни қидириб келавердик. Бироз юрганимиздан сўнг хўжалик идорасининг олдида барваста одам айтилган уловнинг ёнида турганича қўлини бизга сермади. Тўхтадик. Кўришдик. У киши «менинг ортимдан юраверинглар,» дея мототсиклига минди. Тепаликка чиқдик. У киши бизларга уйини, оғилхона, томорқаси-ю бошқа амлокини кўрсатарди. Сўнг пастга тушдик. Бозорбой аканинг болалари қўлимизга сув қўйиб, сочиқ тутишди.\nМеҳмонхонага йўл бошлади. Ўтирдик. Дастурхон ёзилди. Бир пастда дастурхон егуликка, уй эса одамга тўлди. Гапнинг рости, уй эгаси – мезбон – Бозорбой ака хавотирда эди. Мен билан Элдорни мезбонлар саволга кўмиб ташлади.\n«Кимсизлар?» «Жомнинг қаеридан, кимлардан бўласизлар?» «Жомнинг бозорида молнинг нархи қандай? Товуқники-чи? От-чи! От?»\n«Айритомнинг кучуклари ёмон. Бу ерда ҳам безори болалар кўпайиб кетган. Тунов куни молўғриларини йигитлар тутиб олиб роса уришибди.»\nУйдагилар биздан гумонсирар эди. Негаки, икковимиз ҳам ёш. Тагимизда эса машина. Салкам бир асрдан зиёд тарихни титкилаш учун бир элдан бошқа элга борганмиз. Бунинг устига бизни қизиқтирган одам донгдор механизатор ёки зарбдор меҳнаткаш эмас, балки Оқбош босмачи эди.\nТурган гапки, Оқбош босмачининг тарихини билмоқчи бўлган бу икки жинқарча мезбонларни ҳадиксиратиб қўйганди. Шу маҳалда даврага ўрта бўйли, кўзлари тик қарайдиган, қорувли бир мўйсафед кириб келади. У кишини давра аҳли дарров тўрга ўтказди. Ҳамма юзига фотиҳа тортди. Бир-биримиз билан қайтадан сўрашдик. Мўйсафед бизларни саволга тутди:\nБиринчи бўлиб Элдор, кейин мен ота-боболаримизни айтамиз. Қария жим эшитиб ўтирди. У уй эгасига қараб, «Бозорбой, ташвиш қилиб ўтирма. Булар менинг меҳмоним экан. Мен буларнинг боболарининг кўп тузини еганман. Қани, дастурхонга омин. Ҳамма бизнинг уйга. Кетдик, қани туринглар,» дея ортидан бир уй одамни эргаштириб жўнади.\nҲаммамиз ҳайрон. Қария уйига келганида яна болаларига амр қилди:\n-Темур болам, Жомдаги жўрамнинг неваралари келибди. Оёғининг тагига жонлиқ сўй. Уйни тайёрланглар.\nҚўчқор сўйилди. Гурунг орасида ҳаммаси аён бўлди. Бизларни кутиб олган Бозорбой ака Оқбош босмачининг невараси экан. Қария эса бир пайтлар Айритом яъни Файзулла Хўжаев хўжалигида раислик қилган Исмоил Тошқулов бўлиб чиқди. Бунинг устига у киши Оқбошнинг синглисини олган ҳам экан. Қарияга тоғамдан салом айтдим. Зиёфат маромига етса ҳам гурунг тугай демасди. Гурунгнинг ўзанини Оқбош босмачига бурамиз. Исмоил Тошқулов кўзларини олисларга қадаганича, чуқур хўрсиниб, ҳикоясини бошлайди.\n«Оқбошнинг отаси-бобоси элнинг ўқимишли, кайвони, олд одамларидан эди. Биров уларнинг олдини кесиб ўтолмасди. Камбағалпарвар, етим-эсирнинг бошини силайдиган, раиятпарвар рўзғор эди.\nУлар Айритом элининг бой одамларидан бири ҳисобланарди. Оқбош Бухородаги Мир-араб мадрасасида қанчадир вақт таълим ҳам олади.\nУнда дини иймон бор эди.\nНимадир бўлади-ю эл тўзиб қолади...\nШўро ҳукумати тузилади. Қизил аскарлар милтиқларини осиб олиб одамларни қўрқитарди. Кўзига чиройли кўринган анжомларни сўроқсиз истифода қила бошлайди.\nЭлнинг мартабали одамларини чорлаб, анжуманлар ўтказиб, шўрога даъват қиларди. Ненидир ваъда қиларди. Сарпо-суруқ инъом қиларди. Эл иккига бўлинади. Бири шўрога хизмат қиладиган, бошқаси эса кимнинг этагидан тутишини билмайдиган тоифа эди. Мана шу тоифа шўрога қарши эди. Бошда улар шўронинг қилаётган ишларидан ич-ичидан нафратланарди. Охири ҳаммаси қўлига қурол олади. Улар Оқбошнинг атрофида жипслашади. У бошда қўшни қишлоқ ва ҳатто кейинчалик Туркистон, Бухоро, Нурота, Шаҳрисабз, Денов ва Фарғонадек жойлар билан алоқа қила бошлади.\nУ тилга тушди. Теварак-атрофда Оқбош машҳур бўлди. Унга ён атрофлардаги ғурурли йигитлар келиб қўшила бошлади. Бу ирмоқлар охири худдики дарёдек бўлди. Шўронинг зобитлари ҳам улардан чўчий бошлади. Оқбошни ўзларига оғдириш учун кўп уринишди. Бариси бефойда кетди. Оқбош уларнинг на мансабига, на олтину олмосларига кўнди...\nУнинг аскарлари Нурота, Чўнқаймиш, Шаҳрисабз тоғларида қўним топди.\nШўронинг аскарлари кечаси бесар юрган одамларни сўроқсиз колхознинг отхонасига қамаб қўярди. Уларга азоб берарди. Уст-бошини ечиб олиб, уйига ҳайдаб юборарди. Одамларнинг уйига ҳам дахл қила бошлади.\nОқбош уларга қарши курашади. Шўронинг кўп аскарларини аёвсиз қириб ташлади. Буни кутмаган шўро гаранг бўлиб қолади. Кенгашиб Оқбош ва унинг навкарларининг бошини гаровга қўйишди.\nОдамларнинг қўй-мол, от-эшагини ўзлари ўғирлаб, Оқбошнинг одамлари ўғирлаган, дея гап тарқатади. Унинг навкарларини ич-ичидан бўлмоққа шайланишди. Шўронинг уринишлари бекорга кетмади. Кечикиброқ бўлса-да, ўзининг натижасини бера бошлади.\nЧўнқаймиш тоғларида юрган, Оқбошнинг ишончли вакили Миралига қишлоқ шўросининг котиблигини таклиф қилган экан. У дарров бешта қипчоқни ўлдириб, навкарлар орасига низо солиб, ўзи котиблик мартабасига эришди.\nШундай қилиб Оқбошга сотқинлик қиладиганларнинг сони кўпайиб бораверди. Одамзот хом сут эмган банда деб бекорга айтмас эканда. Шундай кунларнинг бирида Оқбош Нурота теварагидаги Хатирчидан бир Барчин деган араб хотинга уйланади. Араб хотин ундан Ражаб деган бола туғади. Шўролар Оқбошнинг араб хотинини ҳам ишга солишади. Улар Барчинга бир хуржун тақинчоқни шўролар номидан инъом қилишади. Эвазига эса бу хотин эрини тутиб бериши керак эди. Араб хотин рози бўлмайди.\nУлар яна бир хуржун тақинчоқ элтганларидан сўнг Барчин рози бўлади.\nОқбош уйига кўнгли ғаш бўлиб келади. Барчин эса унга гиргиттон бўлиб хизмат қилади. Ўғли – Ражаб отасига онасининг тақинчоқларини кўрсатади. Оқбош хотинини ўласи қилиб уради.\nЕлкасига чакмонини илади-да, отига миниб навкарлари билан Шаҳрисабзга келади.\nБу ерда ҳам хиёнат ҳиди сезилади. Омон деган навкари шўро томонга ҳеч гап-сўзсиз ўтиб кетади. Омон онаси билан қишлоқма-қишлоқ юриб хотин-халаж орасида озод замон ҳақида сўзлаб, паранжиларни оловда ёқишади.\nШўро Омонга эмас, балки онасига мансаб беради...\nОқбош Шаҳрисабзда ҳам кўп турмайди. Бу ёқда шўро ҳукумати ҳам кучая бошлаган. Уларнинг қуро-яроғи ҳам зўр эди. Тўп-замбарак билан тоғу тошларни талқон қиларди. Қолган жойда эса фитна билан ерли сотқину хоинларнинг кўмагида илдамлай бошлади. Шўронинг қўли баланд кела бошлаганди.\nОқбошнинг дасти калталик қилаётганини ўзи ҳам атрофдагилар ҳам секин илғай бошлашди. Шаҳрисабз, Жом тоғларида шўро аскарлари билан сўнги бор курашди. Уларга қирон келтирди.\nТирамоҳнинг охирларида Оқбош навкарларини, сардорларини йиғади. Катта ва қуюқ зиёфат беради. Даврадагиларнинг ҳаммасига ташаккур айтади. »Хизматингизга рози бўлинглар. Мендан яхши-ёмон гап ўтган бўлса авф этгайсизлар. Ҳаммангиздан розиман. Шу ерда тарқаламиз,» дея Оқбош йигитлари билан кўнгли ўксиб, ҳатто йиғлаб, узоқ хайрлашади.\nШундан кейин Оқбош ёнида энг содиқ бешта йигити билан Туркистонга кетади. Шўро билан талашмайди. У ерда тинч-тотув яшайди. Чимкентлик бир ўзбек аёлга уйланади. Ундан бола-чақа орттиради.\nТуркистонга анови Барчин деган араб хотин чақув юборади. Кейин Оқбош бир кечада кўч-кўронини олиб Афғонистонга ўтиб кетади. Атрофдаги йигитларини ҳам олиб кетади. Кейинчалик Оқбош Туркияга, ундан сўнг Олмонияга келиб яшайди.\nУ киши шу кетганидан кейин Айритомга қайтиб келмайди. Анча йиллардан сўнг Бозорбойни ҳам олмонлар юртига чақиришади. Бу бола у ерга бориб бобосининг қазо қилганини билади. У ердаги ўгай биродарлари билан танишади, дийдорлашади.\nОқбошнинг Истат деган ўғли хажга бориб келган экан, у киши Бозорбой кетар чоғида унга бир халтани тутқазибди. Бозорбой олмайман бу нима ўзи, деб сўрабди. Истат эса, ука, бу отамнинг қабридан олинган тупроқ шуни олиб бориб Айритомдаги боболаримизнинг ёнига кўминг, дебди.\nБозорбой тупроқни опкелиб, жонлиқ суйиб, қабристонда исми расмини қилдик.\nОқбошнинг қабрини тавоф қилувчилар кўпайиб кетди. Хачирчидаги Барчин деган хотини ҳам шу ерда яшади. У ўлганида Оқбошнинг қабри ёнига кўмдик. Занғар, шундай насиҳат қилган экан.\nКейинги даврларда Оқбошни мақтовчилар кўпайиб кетди. Уни босмачи деб аташ ҳам урфдан қолди.\nЯқинда мактаб, кеча эса мана шу кўчани ҳам Оқбошнинг номи билан аташибди... Ажиб замонлар эканда...»\nШу билан Исмоил Тошқуловнинг Оқбош ҳақидаги ҳикояси тугайди.\nБизлар Айритомлик мезбонлар билан хайрлашиб, тун қоронғусида уйга қайтамиз.\nБирни кўриб фикр қил, бирни кўриб шукр...\n"http://www.kutubxona.com/wiki/index.php?title=Shodiyor_Hazrat_Ismat._Oqbosh_(hikoya)_/_Kiril&oldid=13848" dan olindi


Samsung компанияси "учар ликопча"га патент олди » Новости Узбекистана сегодня: nuz.uz\nНовости Узбекистана → Фан ва технология → Samsung компанияси "учар ликопча"га патент олди\n09-12-2016 22:51 0 1012 Рейтинг1 Чоп этиш\nSamsung компанияси шаклан ўзга сайёраликлар ҳақидаги фильмлардаги учар ликопчага ўхшаб кетувчи учувчисиз қурилмага патент олди. Ҳужжат Корея интеллектуал мулк бюроси томонидан берилди. Hi-Tech нашри шу ҳақида маълум қилди.\nЖанубий Корея гигантининг янги ишланмаси - камера билан жиҳозланган учувчисиз қурилма. Компания патент олиш учун аризани апрель ойида берган бўлса-да, ҳужжатларни декабрь ойида тақдим этган. Диск шаклидаги конструкциянинг ичида роторли двигатель яширинган. У хавфсизликни кўзлаб, икки томондан панжара билан ёпилган.\nБундан ташқари, ликопча икки оёққа ҳам эга. Учувчисиз қурилма корпуси металл ва синтетик қатронлардан ишланган. Камера махсус токчага ўрнатилган бўлади. Ишлаб чиқариш жараёнида конфигурация ўзгартирилиши мумкин, албатта, лекин унинг патентдан катта фарқ қилмаслиги аниқ.


..:: ISLOM.UZ ::.. - «Сигир» ибрати\nАллоҳ таоло китобида ўтган қавмларнинг қисматида кечган воқеаларни сизу биз ибрат олишимиз учун ўта фасоҳат билан ҳикоя қилади. Илоҳий лафз ила зикр қилинган бу ҳодиссаларни ўқир экансан, инсоннинг нақадар нодон экани, ўзига-ўзи зулмкор эканини англагандек бўласан.\nБир мисол. Қуръони каримнинг энг узун сураларидан бири «Бақара» деб номланган. «Бақара» сўзи «сигир» деган маънони англатади. Суранинг бундай номланишига мана бу воқеа сабаб бўлган: Мусо пайғамбар замонида бир киши ўлдирилади. Аммо қотилни топишолмайди. Шунда Тангри таоло пайғамбари Мусога бир сигир сўйиб, сигирнинг гўшти билан майитни урса, у ўзини ўлдирган кимсанинг кимлигини айтишини билдиради. Мусо пайғамбар эса ўз қавмига Аллоҳ бир сигир сўйишларини амр қилаётганининг хабарини берди. Шунда қавм айтдики: «Аллоҳингдан сўра-чи, сўйиладиган сигир қанақа бўлсин», — дедилар. Шунда Мусо алайҳиссалом Парвардигоридан мужда келтирдики, сигирнинг ранги очиқ малла бўлиши керак экан. Бироқ қавм бу билан ҳам тинчимади. Улар барибир сигир қандайдир иштибоҳли бўлиб қолаётганини баҳона қилиб Мусон яна Аллоҳга дуо қилиб, сигирнинг бошқа сифатларини ҳам айтиб беришини талаб қилдилар. Бу талабдан сўнг сўйиладиган сигир шундай сигир бўлиши керак эканки, хор бўлиб ер ҳайдамаган, экин суғормаган, сув ташимаган, айбу нуқсонсиз бўлиши керак экан. Шундан кейин қавм бироз тин олгандек бўлади. Ана энди илоҳий амрни бажариш керак! Улар пайғамбари таърифлагандек сигирни топиш учун кўп машаққат чекадилар ва ниҳоят бир амаллаб бу илоҳий амрни бажариш керак» Улар пайғамбари таърифлагандек сигирни топиш учун кўп машаққат чекадилар ва ниҳоят бир амаллаб бу илоҳий амрни бажаришга муваффақ бўладилар. Ўзингиз бир ўйлаб кўринг, қавмга сўйиладиган сигирнинг ранги, ёши ёки бошқа сифатларини билишнинг нима кераги бор эди? Тайинки, бунга ҳеч қандай эҳтиёж йўқ эди. Улар шунчаки нодонлигидан ўзларига кўп машаққатлар орттириб олдилар. Ваҳоланки, Мусо алайҳиссалом айтагн пайтларида дарҳол бирорта сигирни сўйганларида эди, шунча ғалва бўлмасди.\nДарҳақиқат, Аллоҳ субҳанаҳу ва таоло Қуръони каримнинг бир неча ўринларида инсоннинг шошқалоқ ва ҳаддан ошадиган нодон эканини айтади. Хусусан, тоат-ибодат қилишда масъулият ва жавобгарликни унутиб яшайди. Шариат буюрган амалларни енгил санайдиган ёки уни бажаришда бидъат ишларни кўпайтирадиган бўлиб қолди. Бунга ҳаётимиздан мисол келтирадиган бўлсак, эри барвақт қазо қилган аёл уч ҳайз муддатига қадар идда сақлаши лозим бўлса, буни марҳумнинг ҳурмати ёки қариндош-уруғнинг қош-қовоғига қараб бир йилга етказади. Бу эса енгил амални аёллар ўзига оғир қилиб олганига бир мисол. Хотини вафот этган эркакка шариатимиз уч кундан кейин уйланишга рухсат беради. Лекин улар бунга риоя қилмасдан ўзларини-ўзлари қийнайдилар. Бундай мисоллар жуда кўп. Шунинг учун одамлар шариат буюрган амални ўз вақтида адо этсалар ўзларига ҳаётни оғирлаштириб олмасдилар. Аллоҳ таоло ҳам улардан рози бўлган бўларди.


Одам саратон касалидан ўлмайди!.. - 26 Августа 2021 - www.SheJoT.CoM\nГлавная » 2021 » Август » 26 » Одам саратон касалидан ўлмайди!..\nОдам саратон касалидан ўлмайди!..\nУмуман бундай касаллик яқин келмайди. Бунинг учун менинг айтганимни қилиши нгиз керак. Ҳа, қилиб кўринг. Сиздан нима екетди…\nДоктор Гупта айтади: ҳеч ким саратон касаллигидан ўлмаслиги керак;\n(1). Биринчи қадам – барча шакар истеъмолини тўхтатиш керак, танада шакар бўлмаса, саратон ҳужайралари табиий равишда ўлади.\n(2). Иккинчи қадам, бир стакан иссиқ сув ва саратон ҳужайралари билан аралаштирилган бир стакан лимон шарбати тахминан 1 ойдан кейин камаяди, иссиқ лимон шарбати ичиш саратон касаллигининг олдини олади. Шакар қўшманг. Иссиқ лимон шарбати совуқ лимондан кўра фойдали. Мериленд университетида ўтказилган тадқиқотда табиий дори кимёвий моддаларга қараганда 1000 баравар яхшироқ эканлиги аниқланди.\n(3). Учинчи қадам – эрталаб ва кечқурун 3 ош қошиқ ҳиндистон ёнғоғи ёғи ёрдамида саратон хавфини камайтириш.\nШакарни олдини олиш учун иккала протседурадан ҳам фойдаланиш мумкин. Билмаслик баҳона эмас, мен бу маълумотни 5 йилдан ортиқ алмашаман. Буни атрофингиздаги одамларга айтинг.\nСариқ ва бинафша рангли картошка саратон касаллигининг олдини олади.\nОвқатланиш ва ичиш кўпинча ошқозон саратони эҳтимолини оширади.\nҲеч қачон ҳафтасига 4 тадан ортиқ тухум еманг.\nТовуқ елкаси (куртак ва бошқалар) Озиқ -овқат ошқозон саратонига олиб келиши мумкин.\nОвқатдан кейин ҳеч қачон мева еманг. Мевани овқат истеъмол қилишдан олдин ейиш керак.\nҲайз пайтида чой ичмайлик.\nСоя сутини камроқ истеъмол қилайлик …\nПомидор истеъмол қилиш учун бўш ошқозон (бўш ошқозон).\nҲар куни эрталаб овқатдан олдин чарчоқдан сақланиш учун бир стакан сув ичинг.\nҲеч қачон ётишдан 3 соат олдин овқат еманг.\nСувдан сақланиш қандли диабет ва гипертонияга олиб келиши мумкин. Асосий озиқ -овқат маҳсулоти кўп сув истеъмоли бўлиши керак.\nБиз печда ёки тостда пиширилган тушди еймиз.\nУйқу пайтида телефонни сиздан узоқроқ тутинг.\n13.- Саратон касаллигининг олдини олиш учун кунига 10 стакан сув ичаман.\nКундузи кўпроқ сув ичаман, тундан ташқари.\n15 кун ичида 2 стакандан ортиқ қаҳва ичиш уйқусизлик ва ошқозон муаммоларига олиб келиши мумкин.\nКамроқ ёғ истеъмол қилиш керак. Овқатланиш 5 дан 7 соатгача давом этади, бу сизни чарчашга олиб келади.\nКечки 5дан кейин камроқ овқатланинг.\nБанан, грейфурт, исмалоқ, ошқовоқ, шафтоли сизни бахтли қилади.\nКунига 8 соатдан кам ухлаш миянинг ишини бузади. Кун давомида ярим соатлик танаффус сизга ёшроқ кўринишга имкон беради.\nПишган помидор хом помидорга қараганда яхшироқ шифобахш хусусиятларга эга.\nИссиқ лимон шарбати саратон ҳужайраларини ўлдиради. Иссиқ лимон шарбати ҳаёт сифатини яхшилайди ва узоқ умр кўриш имконини беради.\nКундалик ичишимиз учун 2-3 бўлак лимонни иссиқ сувга қўшинг.\nЛимон иссиқ сувда аччиқ ҳид қолдиради, саратон ҳужайраларини ўлдирадиган энг яхши таркибий қисм.\nСовуқ лимон шарбати таркибида фақат С витамини бор ва қон босимининг олдини олади.\nИссиқ лимон шарбати саратон ўсмаларининг ўсишини олдини олади.\nИссиқ лимон шарбати клиник синовларда самарали эканлиги исботланган.\nУшбу турдаги лимон билан даволаниш фақат шайтоннинг ҳужайраларини йўқ қилади, соғлом ҳужайраларга таъсир қилмайди.\nБатафсил … Лимонли бодринг ва лимон, лимон шарбати юқори қон босимини пасайтириш билан бирга чуқур томирлар тромбозининг олдини олади. Қон айланишини тартибга солади ва қон қуйқаларини камайтиради. – Келинг, ушбу мақолани ўқиб бўлгач, уни бошқалар билан бўлишишни унутмайлик!\n– Келинг, ўз соғлигимизни ҳимоя қилиш ва атрофимиздаги одамларга хабар бериш учун баҳам кўрамиз !!!\nКатегория: BAXS - TORTISHUV / FIKR MULOHAZA | Просмотров: 57 | Добавил: iphone | Теги: #habarlar, #news, #xabarlar, #uznews, #Yangilik, #ahborot, #Yangiliklar, #newsuz, #новости | Рейтинг: 0.0/0


Газета ўқиётган афғонистонлик эркак, Кобул, 2011 йил, 3 май. Унда Ал-Қоида етакчиси Усома бин Ладен ўлимининг тафсилотлари ёритилган. (МАССУД ҲУСАЙНИЙ / AFP)\nКОБУЛ – Толибонларнинг барча террорчи ташкилотлардан воз кечиши – Афғонистондаги ички музокаралар томон йўл очувчи Толибон ва АҚШ музокарачилари ўртасидаги тинчлик келишувининг муҳим жиҳатларидан бири ҳисобланади.\n29 февралда имзоланган келишувдаги АҚШ қўшинларининг Афғонистон ҳудудидан чиқиши ва махбусларнинг озод этилиши каби айрим шартлар бажарилаётганига қарамай, Толибонлар Ал-Қоида билан алоқалардан воз кечишни рад этмоқда.\n«Толибонларнинг Ал-Қоида билан муносабатлари жуда мустаҳкам, узоқ ва чуқур тарихга эга ва уларни узиш осон бўлмайди», дейди ҳиротлик сиёсий таҳлилчи Муҳаммад Рафиқ Шаҳир.\n«2001 йилда Қўшма Штатлар Толибонлардан Усома бин Ладенни топширишни сўраганида, улар бу сўровни рад этишган. Ҳозир эса бу муносабатлар аввалгидан ҳам яқин», деди у.\nТеррорчилик гуруҳининг ўзи Толибонлар назоратидаги ҳудуддан туриб ҳужумларни амалга оширганини тан олиб турган бир вақтда, Толибон етакчилари 2001 йил 11 сентябрда Қўшма Штатларга қарши ҳужумларда Ал-Қоиданинг ролини рад этишда давом этмоқдалар. (Файл)\n2014 йилда асос солинганидан бери Ҳиндистондаги «Ал-Қоида»ни бошқарган Асим Умар ўтган йил сентябрда Афғонистоннинг Ҳилманд вилояти Муса Қалъа туманидаги Толибонлар жойлашган базада йўқ қилинган. (Файл)\nТеррорчилик гуруҳининг ўзи Толибонлар назоратидаги ҳудуддан туриб ҳужумларни амалга оширганини тан олиб турган бир вақтда, Толибон етакчилари 2001 йил 11 сентябрда Қўшма Штатларга қарши ҳужумларда Ал-Қоиданинг ўрнини рад этишда давом этмоқдалар.\n«Толибон етакчилари Ал-Қоида билан алоқани узишга ваъда берган, аммо бунга қодир эмас. Чунки, турли Толибон гуруҳлари, шу билан бирга, у кўп молиявий ёрдам оладиган араб мамлакатлари орасида «Ал-Қоида»нинг таъсири кучли», деди Шаҳир.\nАфғонистон ҳукуматининг кўкнори экинзорларини йўқ қилиши, хавфсизлик кучлари тарафидан Толибонлар блокпостларининг олиб ташланиши ва фуқароларнинг жангари гуруҳга адолатсиз «солиқларни» тўлашдан бош тортиши ортидан Толибонларнинг молиявий манбалари қуриб бораётгани сабабли, улар яқин орада Ал-Қоида билан муносабатларни узиши даргумон.\n«Ал-Қоида Толибонларнинг асосий молиявий қувватловини амалга оширади», деди Шаҳир.\nШу билан бирга, Толибонлар молиялаштириш, қурол-яроғ етказиб бериш ва ҳарбий тайёргарлик борасида Эрон Ислом инқилоби посбонлари корпусига (ИИПК) таянади.\nТолибонлар Ал-Қоиданинг «содиқ тарафдори»\n27 май куни Бирлашган Миллатлар Ташкилотига (БМТ) топширилган ҳисоботда Толибонларнинг Ал-Қоида билан кенг қамровли ва доимий алоқалари ҳақида батафсил маълумот берилган.\n«Толибонларнинг, айниқса Ҳаққоний тармоғи ва Ал-Қоида билан дўстлик, биргаликдаги кураш тарихи, мафкуравий хайрихоҳлик ва никоҳ ришталарига асосланган муносабатлари яқинлигича қолмоқда», дейилади ҳисоботда.\n«Толибонлар Қўшма Штатлар билан олиб борилаётган музокаралар вақтида Ал-Қоида билан маслаҳатлашган ва улар билан тарихий алоқаларига риоя қилишга кафиллик берган», деди у.\nДалиллар шуни кўрсатмоқдаки, толиблар террорчилик гуруҳидан юз ўгиришга ваъда берганига қарамай, «Ал-Қоида»га ўз ҳимоялари остида куч тўплашга имкон беришган, дейди БМТ кузатувчилари.\n«Ал-Қоида ва Толибон 2019 йил давомида ва 2020 йил бошида учрашувлар ўтказиб, тезкор режалаштириш, жангариларни тайёргарликдан ўтказиш ва Афғонистон ичкарисида Ал-Қоида «аъзоларига хавфсиз бошпана тақдим этиш билан боғлиқ ҳамкорлик масалаларини муҳокама қилганлар», дейилади хабарда.\n«Ал-Қоида» Афғонистоннинг 12 вилоятида яширин фаолият олиб боради ва БМТ кузатувчиларига кўра, «400 дан 600 нафаргача қуролли жангариларга эга».\nТолибон ва «Ал-Қоида» мафкураси кўп жиҳатдан ўхшаш бўлгани учун, уларнинг бир-биридан ажралиши мушкул, дейди кобуллик сиёсий таҳлилчи Муҳаммад Иброҳим Масоан.\n«Толибон ва ал-Қоидани бир-биридан ажратишнинг ягона йўли – бу уларнинг мафкурасини ўзгартириш, аммо кўриб турганимиздек, Толибон мафкураси ва хатти-ҳаракатларида ҳеч қандай ўзгариш юз бермаган ва гуруҳ «Ал-Қоида»нинг қатъий тарафдори бўлиб қолмоқда», деди у.\n«Ал-Қоида ва Толибон ўртасида яқин алоқалар борлигини Толибоннинг «Ал-Қоидани» ҳеч қачон очиқ танқид қилмаганидан ҳам биламиз», деди у. «Толибон АҚШ билан келишувда белгиланган талаб – «Ал-Қоида» «билан алоқаларни узиш бўйича ўз мажбуриятларини бажармади».\nСўзда эмас, амалда\nТолибон «Ислом давлати»га (ИД) «дўст эмас», аммо Вашингтон уларнинг Ал-Қоидага қаршилигини «сўзда эмас, амалда» кўришни хоҳлайди, деб баёнот берди АҚШ Марказий қўмондонлиги қўмондони, генерал Кеннет Маккензи 18 июнь куни.\nҚўшма Штатлар Афғонистондаги АҚШ қўшинлари сонини 8600 нафаргача камайтириш билан битим тарафдорини қўллаб-қувватлади, деди Маккензи.\nАммо бу «шартларга асосланган ёндашув», деди у келаси йилга қадар қўшинларнинг тўлиқ олиб чиқилиши учун шартларга риоя қилиниши кераклигини таъкидлаб.\n«Биз уларнинг Ал-Қоидага қарши нима қилмоқчи эканликларини кўриш истагидамиз», деди у.\nПрезидент Ашраф Ғани исёнчилар ва Вашингтон ўртасидаги келишувга мувофиқ, Толибон асирларини озод қилиш жараёнини якунлашга ваъда берган.\nАфғонистон ҳукумати ҳозиргача ҳибсдаги толибонлардан 3000 га яқинини озод қилган. Афғонистондаги ички музокараларни бошлашга оид шартномада келишилганидек, яна 2000 маҳбусни озод қилиш режалаштирилмоқда.\n19 июнь куни Толибон ҳаракати феврал ойида имзоланган, «айниқса, АҚШ ва Ғарбнинг Афғонистондан чиқувчи таҳдиддан хавотирда экани таъкидланган» келишувга содиқ қолишини билдирган.\n«Мамлакатимиздан кимгадир қарши кураш йўлида фойдаланишларига йўл қўймаймиз. Хотиржам бўлишсин», деб баёнот берган «Толибон» ҳаракати вакили Забиулло Мужоҳид AFPга.\nAфғон расмийлари ва хавфсизлик таҳлилчиларига кўра, тинчлик битими имзоланганидан кейин ҳам Толибонлар зўравонлигининг кучайиши – гуруҳнинг ваъдалари пуч эканига мисолдир.\n«Далиллар шуни кўрсатмоқдаки, АҚШ билан тинчлик битими имзоланганига қарамай, Толибоннинг «Ал-Қоида» билан алоқалари аввалги йиллардаги каби барқарорлигича қолмоқда, дейди Кобулдаги маҳаллий полиция бош бошқармаси раҳбарининг собиқ ўринбосари ва ҳарбий таҳлилчи, истеъфодаги генерал Сикандер Асғарий.\nТолибонлар тинчлик келишувидан фойдаланиб, ўз минтақавий тарафдорларининг кўмаги билан ҳокимиятни қайтариб олишни истайдилар, деди у.\n«Ал-Қоида билан алоқаларнинг сақланиб қолаётгани – Толибонлар Афғонистонга тинчлик ва барқарорлик олиб келадиган ҳар қандай келишувга содиқ эмаслигини кўрсатади», дейди собиқ «Волеси Жирға» аъзоси, кобуллик Довуд Калаконий.\nЎтган ҳафта давомида Толибонлар афғон хавфсизлик кучларига қарши 222 та ҳужумни амалга оширди, натижада 422 одам жароҳатланган ва ўлган. Бу ҳақда 14 июнь куни бўлиб ўтган матбуот анжуманида Ички ишлар вазирлиги матбуот котиби Тариқ Ариан маълум қилди.\nШунингдек, у Толибонни афғон ҳукуматига «руҳий босим» ўтказиш учун диний уламоларни нишонга олишда айблади.\nШу ойда исёнчилар томонидан Кобул масжидларида содир этилган портлашлар туфайли икки имом ҳаётдан кўз юмди, деб айтган Ариан жангариларни «бошқа террорчилик тармоқлари учун соябон» вазифасини ўтаётганликда айблаб.\nАфғонистон Миллий хавфсизлик кенгашининг 22 июнь кунги хабарига кўра, ўтган ҳафта Толибон афғон хавфсизлик хизматининг 291 нафар ходимини ўлдириб, буни 19 йиллик можаронинг энг қонли ҳафтаси деб атаган.\nТолибон бошлаган зўравонлик «тинчликка мойиллик руҳига зиддир», деди Ғани 22 июнь куни Вазирлар маҳкамаси йиғилишида.\n[Ушбу мақолани тайёрлашга Ҳиротдан Умар кўмаклашди.]\nОрзуга айб йўқ\nОрзу қилишда давом эт\nАл-Қоида вориси Ҳамза бин Лодин «вафот этди»\nАмерика расмийлари «Ал-Қоида» собиқ етакчисининг ўғли охирги икки йил ичида вафот этганини тасдиқлаганлар.


"Темурийлар кутубхонасининг сири" китоби, Комил Синдаров\nҚўлингиздаги китоб тарихнинг бизга маълум бўлган, аммо ҳалигача очилмаган сир-синоати ҳақида. Ҳазрати Башир қишлоғидаги оддий бир чўпоннинг ўлдирилиб кетиш воқеаси, жиноятни фош этишга бел боғлаган терговчиларнинг уддабуронлиги, бу жиноят атрофида жуда кўпчиликнинг ўралашиб қолиши, бир жиноят ортидан бошқа жиноят изларининг топилиши...\nҚизиқ, қадим Темурийлар кутубхонаси билан оддий чўпоннинг ўлдирилиб кетиши ўртасида қандай боғлиқлик бўлиши мумкин? Вақт ва замон ўртасидаги мувофиқлик бир-бирига қай даражада боғлиқ?..\nСаволларга жавобни очиқ қолдирамиз. Яхшиси, мутолаадан сўнг сизни баҳсга чорлаймиз.\nРуҳлар исёни. Оташин бенгал шоири Нарзул Ислом ҳақида


Ўзбекистон терма жамоаси Афғонистон билан ўйнамайди\nЎзбекистон миллий терма жамоаси 28 декабрь куни Афғонистон билан ўртоқлик ўйини ўтказмайди, деб хабар беради ЎФА.\nАввалроқ, Туркманистон футбол федерациясининг расмий сайтида шу ҳақдаги хабар чиққан ва уни мамлакатимиз матбуоти кўчириб ёзган эди.\nЎзбекистон Футбол Ассоциацияси бу хабарни нотўғри эканини ва айни пайтда Туркияда йиғин ўтказаётган терма жамоа 1та назорат ўйинида майдонга тушишни режалаштираётганини маълум қилди. У ёпиқ тарзда бўлиб ўтади. Ҳозирча рақиб маълум эмас.


Варлам Шаламов. Жўнатма (ҳикоя) | www.ziyouz.uz\nБош саҳифа Жаҳон насри онлайн антологиясиВарлам Шаламов (1907-1982; Россия)Варлам Шаламов. Жўнатма (ҳикоя)\nЖўнатмани вақтида беришарди. Бригадирлар олувчининг шахсини аниқлашарди. Фанерлар ўзига хос фанерчасига ғичирлайди, синади. Бу ернинг дарахтлари бошқача синади, ўзгача овоз чиқаради. Тўсиқ орқасидаги скамейкаларда жуда шинам, пўрим кийинган ҳарбий одамлар тоза қўллари билан қутиларни очишади, текширишади, қоқишади-силкитишади, узатишади. Кўп ойлик сафар давомида бўларича бўлган жўнатма қутилари кўзга қарамай отиб юборилгач, ерга тушиб, ёрилади, синади. Қанд бўлаклари, қуруқ мевалар, чириган пиёз, эзилган тамаки қадоқчалари ҳар тарафга тўкилиб, сочилиб кетади. Ҳеч ким териб олмайди. Жўнатма олишнинг ўзи мўъжазаларнинг мўъжизаси бўлгани боис, эгалари эътироз билдиролмайди.\nВахта ёнида милтиқ тутган соқчилар туришарди – оқиш аёзли туманда қандайдир нотаниш шарпалар ғимирлайди.\nМен девор ёнида туриб навбатимни кутаяпман. Мана бу ҳаворанг бўлаклар – муз парчалари эмас! Булар – қанд! Қанд! Бир соатдан кейин бу чақмоқларни қўлимда ушлаган бўламан ва улар эримайди. Эриса, фақат оғзимда эрийди. Бундай катта чақмоқ менга икки ёки уч марта мазза қилишга етади. Тамакини айтсангиз-чи! Ўз тамаким! Қитъадан келган, Ярославл “Белка” си ёки “Кременчуг-2”. Чекаман, чектираман, ҳаммани, ҳаммани, ҳаммани, энг аввал йил давомида менга чектирганларни. Қитъа тамакиси! Ахир бизга армия омборларидан муддати ўтиб кетган тамакини беришарди-да, умуман қанақа маҳсулот муддати ўтиб, яроқсиз ҳолга келса, лагерга жўнатилган – бундан ёмон, расво иш бўлмас. Лекин мен ҳозир ҳақиқий тамакини чекаман. Мабодо, хотиним ўткир тамаки кераклигини билмаса, айтишади.\nЖўнатма шиқирлади, қутидан қора олхўри қоқи тўкилди. Қанд қани? Олхўри қоқи ҳам икки-уч ҳовучгина…\n– Сенга чакмон! Учувчилар чакмони! Ҳа-ҳа-ҳа! Астари чармдан, каучукли. Ҳа- ҳа-ҳа! Кон бошлиғиникидақа! Ушла, ол!\nҲафсалам пир бўлганча тек қотдим. Менга чакмоннинг нима кераги бор? Бундай чакмонда фақат байрам кунлари юриш мумкин – байрамнинг ўзи йўқ-ку! Буғу пиймаси, торбос ёхуд оддий пийма бўлсаям гўргайди. Чакмон – бу энди ортиқча даҳмаза, олифтагарчилик… Бизга тўғри келмайди. Бунинг устига…\n– Менга қара, – кимнингдир қўли елкамдан тутди.\nМен шундай бурилдимки, ҳам чакмон, ҳам тагида озгина олхўри қоқи қолган қути, ҳам елкамдан тутган одамнинг юзи кўринди. У кон назоратчимиз Андрей Бойко эди. Бойко шоша-пиша шивирлади: – Бу чакмонни менга сот. Сенга пул бераман. Юз сўм. Чакмонни бараккача етказолмайсан – ановилар олиб қўйишади, қирқишади. Сўнг Бойко бармоғини бигиз қилиб туманли осмонни кўрсатди.– Баракда ҳам ўғирлашади. Биринчи кечадаёқ. “Сенинг ўзинг юборасан,”– дарҳол хаёлимдан ўтди.\n– Майли, пулини бер.\n– Кўрдингми, қандайман мен! – Бойко пулларни санашга тушди.– Сени алдамайман, бошқаларга ўхшаб. Юз сўм дедимми – мана, юз сўм.– Бойко ортиқча бериб юбормадимми деб хавотирланди.\nКир қоғоз пулларни тўрт, саккиз буклаб шимимнинг чўнтагига яширдим. Олхўри қоқини қутидан олиб, бушлатга солдим – унинг чўнтаклари аллақачон тамаки халта учун юлиб олинганди. Ёғ оламан! Бир кило! Нон, ёвғон, бўтқа билан ейман. Қанд ҳам оламан! Биронтасидан сумка – чилвирли тўрва оламан. Олифтанамо маҳбуснинг матоҳи-да. Ўғрибошилар тўрва осиб юришмайди.\nБаракка қайтдим. Ҳамма нараларда ётар, фақт Ефремов қўлларини совуган печкага қўйиб, юзини сўниб бораётган иссиққа тутиб ўтирарди:\n– Нега ўт ёқмаяпсан?\nКазарма навбатчисининг ёнига келди.\n– Ефремовнинг навбатчилиги! Бригадир айтди: ернинг тагидан бўлса ҳам топсин, лекин ўтин бўлсин. Барибир сени ухлагани қўймайман. Бор, ҳали кеч бўлмасдан.\nЕфремов секин барак эшигига чиқди:\n– Жўнатманг қани ?\nМен дўконга югурдим. Дўкон мудири Шапаренко ҳали савдо қилаётган экан. Дўконда ҳеч ким йўқ эди.\n– Шапаренко, менга нон ва ёғ бер.\n– Мени хароб қиласан-да.\n– Ма, қанча керак бўлса, ол.\n– Менда қанча пул борлигини кўрдингми?– деди Шапаренко.\n– Сендай қуруқвой қанчаям бероларди. Нон ва ёғ олгин-да, тез туёғингни шиққиллатаб қол.\nҚанд сўраш эсимдан чиқибди. Бир кило ёғ, бир кило нон. Семён Шейниннинг олдига бораман. Шейнин Кировнинг ҳали отилмаган пайтидаги собиқ референти бўлган, бир бригадада ишлаган эдик. Лекин тақдир ажратиб юборди. Шейнин баракда экан.\n– Қани ейлик. Мана, ёғ, нон.\nШейннининг оч кўзлари ёниб кетди.\n– Ҳозир қайноқ сув олиб келаман…\n– Керак эмас қайноқ сув!\n– Йўқ, мен ҳозир,– деб кўздан ғойиб бўлди.\nШу пайт кимдир бошимга оғир бир нарса билан туширди. Ўзимга келиб турганимда сумка йўқ эди. Ҳамма ўз жойида қимир этмай турар, дарғазаб кўзлар менга истеҳзо билан тикиларди. Зап томоша бўлди-да, ўзиям. Бундай ҳолларда икки нарсага хурсанд бўлишади: биринчидан, кимгадир ёмон, иккинчидан, менга бунинг дахли йўқ. Бу ҳасад эмас, йўқ .\nМен йиғламадим. Зўрға тирик қолдим. Мана, ўттиз йил ўтди. Ним қоронғи баракни, ўртоқларимнинг ғазабнок юзларини, полдаги нам тарашани, Шейниннинг оқиш қовоқларини ҳамон аниқ эслайман.\nЯна дўконга бордим. Бошқа ёғ сўрамадим, қанд ҳам сўрамадим. Нон олиб баракка қайтдим. Қор эритиб, олхўри қайнатишга киришдим.\nБарак уйқуда эди: ким инграган, ким хуррак отган, ким йўталган. Биз уч киши ҳар биримиз печкада керакли нарсамизни қайнатардик: Синцов тушлик пайти тежаб қолган нон ушоғини қайнатиб, кейин иссиқ ёпишқоқ ҳолга келтириб қайноқ қор суви билан ичиш, ёмғир ва нон таъмини туйиш учун, Губарев бўлса кателлокка музлаган карам баргларини солиб пиширади.¬ Ўзи ҳам айёрда – карам украин боршининг ҳидини берарди. Учовимиз ҳам бегона идишга кўз қирини ташлашдан ўзимизни тия олмадик. Кимдир барак эшигини тепиб очди. Совуқ буғ, кетидан икки ҳарбий кирди. Бири, ёшроғи,¬ лагер бошлиғи Коваленко, каттароғи кон бошлиғи Рябов эди. Рябов авиациячилар чакмонида – мениинг чакмонимда эди. Чакмон Рябовники эканини зўрға фаҳмладим.\nКоваленко ўзи олиб келган чўкични ўйнатиб печкага ташланди. – Яна қозончами! Мен ҳозир сизга қозончани кўрсатиб қўяман! Ифлос ёвғон қайнатишни кўрсатаман! Нон, ушоқ ва карам баргли ёвғон солинган қозончаларни ағдариб ташлади ва чўкич билан ҳар бирининг тагини тешиб чиқди.\nРябов печка қувурида қўлини иситарди: – Қозонча бор – демак, куйди-пишди нарсаси бор – чуқур маъноли фикр билдирган бўлди кон бошлиғи – бу, биласизми, тўқлик, фаровонлик белгиси.\n– Нималар пишираётганини билсанг эди,– деди Коваленко қозончаларни тепа туриб.\nБошлиқлар чиқиб кетишгач, биз мажақ бўлган қозончаларни ажратиб, ҳар биримиз ўзимизга тегишли озиқни: мен – мевани, Синцов – ивиб, бўккан нонни, Губарев бўлса карам барглари увоқларини теришга тушдик. Барини бирдан еб қўя қолдик. Айтишади-ку, ютганинг ўзингники, оғзингдаги гумон деб.\nМен бир неча мева ютибману ухлабман. Оёқларим исишидан олдин ухлашни алақачон ўрганиб олгандим, бир пайтлар шундай қилолмасдим, лекин тажриба, тажрибада гап кўп… Бир чимдим уйқу ҳамма нарсани унуттиради.\nҲаёт тушдай қайтди – тағин эшиклар очилди: ерга, баракнинг охирига қадар етиб борган оқ буғлар, янгилигидан, кийилмаганидан ачиб кетган калта пўстинлар, ерга ағанаб тушган, лекин жонли, қимирлаётган, хуриллаётган нимадир. Навбатчи ҳеч нарса тушунмай ўнбошиларнинг пўстинларига эгилганича қотган.\n– Сизнинг одамингизми? – Назоратчи ерда ифлос латтага ўралган нарсани кўрсатди.\n– Бу Ефремов, – деди навбатчи.\n– Бировнинг ўтинини қандай ўғирлашни билиб қўйсин.\nЕфремов анча вақт, олиб кетишгунча ёнимдаги нарада ётди ва ногиронлар шаҳарчасида ўлди. Унинг ичак-чавоғини олишди – конда бу ишнинг ҳадисини олганлар кўп эди. У шикоят қилмасди, тинчгина инграб ётарди.\n← Аввалги Аввалги Туркия Ғалабанинг 95 йиллигини байрам қилмоқда\nКейинги → Кейинги: Константин Кудряшов. Борис Пастернакнинг жасорати ва омади


Аччиқ бўлса ҳам айтамиз: ўзбек тилида...\n11.10.2019 10:15 0 2040\n«Рақамлар дунёни бошқармайди, улар дунёнинг қандай бошқарилаётганини билдиради». Немис мутафаккири Йоҳанн Гётенинг фикри бу. Рақам қутлуғ қадам, фаолият сарҳисобига ишора, аслида. Ўзбекистон Ресубликасининг «Давлат тили ҳақида»ги Қонунининг қабул қилинганига 30 йил тўлди. Бу рақам халқ тақдири, унинг ўзлиги ва сўзлигига, миллий ва маънавий қадриятларини асраб қолиш каби ижтимоий-сиёсий моҳият касб этувчи халқимизнинг халқаро майдондаги ўрни ва рутбасига дахлдордир.\nЭлнинг нуфузи тилининг қиймати билан белгиланишини ҳаммамиз биламиз. Қайсидир маънода баъзи нарсаларга шунчаки қараш мумкиндир, лекин тил масаласига асло бефарқ бўлиш мумкин эмас. Чунки, у халқнинг борлиги, бойлиги ва борлиғидир. Миллатнинг руҳи, руҳониятининг ойнасидир. Чунки у мавсумий мавзу эмас. Унга ҳар дамда, ҳар қадамда эҳтиёж сезамиз.\nОчиғини айтиш керак, халқимизнинг айрим қатламида эътиборсизлик, тилдан тўғри фойдалана олмаслик ҳолатидан кўз юмиб бўлмайди. Бу уларнинг оғзаки нутқида ҳам, ёзма нутқида ҳам яққол сезилади. Тўғри ёзиш ва тўғри сўзлаш қоидасига амал қилишда етарлича саводхон эмасмиз. Энг аввало, давлат тилини билиш зарур, кейин эса чет тилларини.\nТилни билиш эмас, балки унда яшаш, у билан нафас олиш керак. Бу билан унинг барча жабҳаларда, оилада, маҳаллада, кўча-кўйда, ўқув ва меҳнат муассасаларида, анжуман ва йиғилишлардаги ўрни ва ролини назарда тутаяпмиз. Тилни ҳис этиш эса китоб мутолааси, китобхонлик маданияти билан боғлиқ. Бадиий китоб ўқиш эса сўзни ҳис этиш билан бирга эстетик дидни ўстиришга, тасаввур ва тафаккур дунёмизнинг кенгайишига хизмат қилади.\nКитоб ўқимаган одамнинг ҳам, миллатнинг ҳам келажаги бўлмайди.\nЯқинда Ўзбекистон Республикасининг «Давлат тили ҳақида»ги Қонуни қабул қилинганининг ўттиз йиллигини кенг нишонлаш тўғрисида Президент қарори эълон қилинди. Қарорда ушбу санага тайёргарлик кўриш ва уни ўтказиш бўйича ташкилий қўмита олдига қатор вазифалар қўйилдики, бу миллатимиз, мустақил давлатимизнинг илк рамзларидан бири бўлган тилнинг ижтимоий ҳаётдаги мавқеини ошириш борасида муҳим рол ўйнаши тайин.\nШунчаки номигагина тадбирлар ўтказилмасдан, давлат тилининг ижтимоий қатламнинг барча жабҳаларида тўла истифода этилиши билан боғлиқ конкрет ишларни амалга оширилишини қарорнинг мазмун-моҳиятидан сезиш қийинмас.\nБу чинакам байрам, чинакам режа ва дастурларнинг ижроси ўрнида ўтиши мақсадга мувофиқ. Умумтаълим мактаблари ўқувчилари ўртасида ўзбек тили мавзусида иншолар танловини ўтказиш, мамлакатимиздаги театрлар ва кинотеатрларда, маданият саройларида буюк алломаларимиз ҳақидаги спектакллар, бадиий ва ҳужжатли фильмлар намойишини йўлга қўйиш, «Ўзбек тили тараққиёти ва халқаро ҳамкорлик масалалари» мавзусида халқаро илмий-амалий конференция ўтказиш, мамлакатимизнинг хориждаги элчихоналари ва дипломатик ваколатхоналарида ўзбек тилига бағишланган байрам тадбирларини ташкил этиш, «Ўзбек тилининг дўстлари» клубларини тузиш, мамлакатимизда янгитдан ташкил этилиб, фаолият кўрсатаётган адиблар номи билан боғланган ижод мактабларида она тилига бағишланган маънавий-маърифий тадбирлар ва янги китоблар тақдимотини амалга ошириш бу борадаги ҳаракатларимизнинг оқилона ечимидир.\nҲисоботлар ва турли ҳужжатлар айрим вазирлик, идораларда ҳозиргача давлат тилида тайёрланмаслигини қандай изоҳлаш мумкин?!\nБунинг учун Давлат тили ҳақидаги Қонунни қайта кўриб чиқиш асосида халқ муҳокамасидан ўтказиш, Вазирлар маҳкамаси ҳузурида бир пайтлари ташкил этилган Атамақўмни қайта тиклаш, туман, шаҳар ва вилоятларда давлат тилининг барча жараёнлари тўла ва тўғри амал қилишини мунтазам равишда назорат қилиб борувчи, мониторинг қилувчи жамоатчилик комиссияларини тузиш давр талаби.\nТоҳануз аксарият қонун ва қарорлар рус тилида яратилиб, ўзбек тилига зўрма-зўраки ўгирилади. Бир пайтлари «Ўзбекфильм»нинг кино маҳсулотлари рус тилида яратилган, сўнгра ўзбек тилига ўгирилган. Тўғри, у пайтда аксарият режиссёрлар русийзабон бўлган, ўзларимизнинг киночилар ҳам Россияда таҳсил олишган. Буни тушуниш мумкин. Хўш, эндичи? Нега ўзбек тилида бу ишларни амалга оширолмаймиз ёки бизнинг бой ва нафис, маънодор тилимиз бу вазифани бажаришга қобил эмасми? Тилимиз, сўзимиз қобил, ўзимиз ноқобил. Буни аччиқ бўлса ҳам айтиш керак. Қачонгача хаспўшлаш йўлидан борамиз. Ҳақиқатни тан олиш ва хатони тузатишни ҳам ўрганайлик, ахир.\nОлий Мажлис Сенати аъзоси, Тошкент давлат шарқшунослик институти ректори Гулчеҳра Рихсиева ижтимоий тармоқлар орқали чиқишларидан бирида ана шу муаммоларга тўхталиб ўринли мулоҳазаларни келтирган. «Давлат тилини ўрганиш ЭҲТИЁЖ даражасига чиқмас экан, таълим тизимида ҳам кутилган натижага эришиб бўлмайди. Бунинг объектив ва субъектив сабаблари бор. Ёшларнинг ўзбек тилини ўргана олмаётганига асосий сабаб — бу оиладаги муҳит ва тарбиядир. Ота-онанинг она тилига бўлган беписандлиги фарзандининг бошқа тилда гаплашиб мулоқот қила олишидан «фахрланиш» ҳисси билан янада кучаяди. Ҳолбуки, оилада она тилини ҳурмат қилишга ўрганган ёшлар ўзга тилга ҳам ҳурмат билан қараши, чет тилларини қийналмай ўзлаштира олиши кўп кузатилади», — дея фикр билдиради Шаҳноза Рихсиева.\nДаниэл Дефо эҳтиёж кишини буюк кашфиётчига айлантиради, деган мазмундаги фикрни келтиради. Тасаввур қилинг: Робинзон Крузо бир ўзи (Жумабойни истисно қилганда) 28 йилдан зиёд муддат мобайнида кимсасиз оролда яшади. У ўша оролнинг қироли, қароли ҳам, сувчиси, овчиси ҳам, боғбони, деҳқони, чорвадори ҳам бўлди. Чунки, уни бу кўйга солган нарса яшаш учун кураш эҳтиёжи, тирик қолиш, жонини сақлаш зарурияти эканлиги аён. Истифода этилмаган нарса аста-аста унутилади. Тўла истеъмолда бўлмаган тил ўлимга маҳкум.\nПрезидентимиз 2017 йил 23 декабрь куни Ўзбек тили ва адабиёти университетига ташриф буюрган пайтларида зиёлиларга қарата айтган даъватини наҳотки, унутган бўлсак. «Она тилимизнинг бойлигини, унга ҳурматингиз ва муҳаббатингизни тилимизни дунёга тараннум этиш билан кўрсатишингиз керак». Шунингдек, нуфузли элчилар иштирокидаги тадбирда «Ўзбекистоннинг чет элдаги элчиси бўлса-ю, ўзбек тилини билмаса, бу халқимизга хиёнат эмасми?!» — деган фикри бизни жиддий ўйлантириши керак.\nОлий Мажлис Сенатининг 17, 18-ялпи мажлисларида «Давлат тили ҳақида»ги қонун ижроси танқидий баҳолаб ўтилгани, тилимизни абгор ҳолатга тушиб қолгани эътироф этилгани бежизга эмас. Нафақат нодавлат телерадиоканаллари, балки Ўзбекистон Миллий телерадиокомпанияси телеканалларида ҳам бошловчилар томонидан адабий тил қоидаларига зид равишда турли шеваларда сўзлаш салбий одат тусига айланяпти.\nНотиқлик санъати, воизлик маданиятидан дарс бериш жараёнида тингловчиларимга баъзан мурожаат қилиб «Сизлар тилларда сўзлайсиз, аммо тилда фикрлайсиз», десам, «нима деганингиз бу» деб сўрашади. Кейин тушунтирган бўламан. Масалан, мен форс, рус, немис тилида гапирсам ҳам, ўзбек тилида фикрлайман. Ўзбекча қурилишини ясаб олиб ўша тилларга таржима қилиб кейин гапираман.\nРус тилининг машҳур изоҳли луғатини яратган истеъдодли лексикограф Владимир Далнинг ушбу фикрига беэътибор бўлмайлик: «На майл-истак, на диний ишонч, на аждодлар қони инсоннинг у ёки бу халққа мансублигини тайин этади. Ким қайси тилда ўйласа, у ўша халққа мансубдир. Мен рус тилида ўйлайман». Ваҳоланки, Далнинг отаси даниялик, онаси эса олмон бўлган. Демак, тахайюл, тасаввур ва тафаккур тарзи она тилида бўлмаса, давлат тилига муносабат, мурожаат кўнгилдагидек бўлмайди.\nБунинг учун таълим муассасаларида тил қоидаларини чуқурлаштиришдан кўра, ўқувчиларда фикрни равон етказиш, кўникма ва малакасини ҳосил қилиш йўллари ҳақида бош қотириш ўринлидир. Демак, назарий филологиядан кўра, амалий филологияга ўтиш ва уни ҳаёт тарзига айлантириш, ўқув ва иш жараёнларида тўла қўллашни жорий этиш шарт. Унинг тартиби ва таркибини зудлик билан ишлаб чиқиш зарур.\nТасаввур қилинг, кўча бўйлаб ҳассасини дўқиллатиб кетаётган чолдан «Ота, қаёққа кетяпсиз», деб сўрасангиз, «Бозорга, нос опкелишга кетяпман, болам», дейиши мумкин. Шунда сиз мабодо, «Ота, «бозорга» сўзи қайси сўз туркумига мансуб, «га» қайси келишикнинг қўшимчаси» деб сўрайдиган бўлсангиз, «Яқинроқ кел, болам, қулоғим оғирроқ», деб ёнига чорлайди-да, «Сен мени мазах қиляпсанми», деб қўлидаги таёғи билан бошингизга туширади.\nЧол ўзбек тилининг фонетика ва грамматикасини билмаса ҳам фикрини қандай қилиб айтиш йўлларини яхши уддалайди.\nТаълим ва мулоқотнинг калити нутқ билан, тарбия ва муомаланинг калити хулқ билан боғлиқлигини билмаслик фожиага олиб боради. Иқтидорли олим ва таржимон Зуҳриддин Исомиддинов ижтимоий тармоқларда чиқиб эътироф этганидай, «Манқурт — ҳар бир идора ва корхонада, ташкилот ва маҳкамада топиладиган, миллати бор, аммо миллий ғурури йўқ кимса. Қорнининг ғамини орининг ғамидан устун қўядиган, сиртдан ўта зиёли, аммо ўзбек бўлиб туғилганидан фахрланмай, ўкинадиган нафс бандаси. Манқуртнинг белгиси шуки, унинг учун эл-халқ, миллат деган нарса йўқ, аҳоли бор, холос».\nМуаммонинг сабаби аён. Биз ўзбек тилида фикр ифодалаш ва уни етказиш билан боғлиқ масалаларда оқсаяпмиз. Юқорида таъкидлаганимиздек, тилни ўзлаштиришда амалий машғулотдан кўра, назарий маълумотни зўрма-зўраки сингдириш йўлидан бориб ўқувчини бездирдик. Ўқувчи бугун фандан безса эртага ватандан безади, индинга ватангадо бўлади. Ўз тилимизнинг барча жараёнларда фаол қўлланилишига эришмагунимизча ҳеч қандай сифат ва самара бўлмайди.\nТил тактикаси тараққиёт стратегиясининг таъсирчан ва инновацион механизмидир. Омма тушунадиган халқчил тилда гапириб, уларни истиқболли мақсад ва режаларимизга ишонтира олсаккина дадил қадамлар билан олдинга интиламиз.\nЁшларда ўзбек тилини ўрганишга қизиқиш ва эҳтиёж уйғотилиши шарт. Бунинг муҳим омили масофавий таълим, мустақил ўрганишга йўналтирилган видеодарсларни ҳам кўпайтириш ва интернет тармоқларига жойлаштиришдир. Айни пайтда педагогнинг коммуникатив компетенцияси, муомала маданияти, таъсирчан таълим усулларини сингдирадиган Риторик маҳорат мактаби ва нотиқлик санъати маркази ёхуд институти очилганида эди, бугунги кунда ижтимоий тармоқларда муҳокамаларга сабаб бўлаётган ўзаро мулоқотимиздаги нохуш ҳолатларга, кўпгина муаммоларга аллақачон ечим топилган бўларди.\nШунингдек, Ўзбекистон Республикасининг «Реклама тўғрисида»ги, «Фирмаларнинг номлари тўғрисида»ги каби тил билан боғлиқ қонунлари такомиллаштирилса ва қонун бузилиши ҳолатларида чора кўриш белгиланса жамоатчилик диққатини жалб этадиган кўча-кўйдаги айрим саводсизларча ёзилган битикларнинг олди олинган бўларди.\nТасаввур қилинг, АҚШ, Германия, Хитой, Япония, Жанубий Корея, Россия ва Украина каби давлатларнинг олий таълим муассасаларида ўзбек тили йўналиши очилиб, элимиз ва тилимизга эътибор кучаяётган бир пайтда биз бефарқ ва лоқайд бўлсак, кулгили эмасми?!\nИнсоннинг ўзлиги учун кўзгу унинг сўзлигидир. Кимнинг кимлигини билдируви ойнаи жаҳони ҳам унинг тили. Инсоннинг икки оғиз сўзиданоқ унинг онги, савияси, билими, қизиқиш олами, табиати ва тийнатини англаб олиш қийин эмас. Халқимизнинг «Ўзингга қараб кутарлар, сўзингга қараб кузатарлар» деган мақолида ҳам ана шу ҳақиқат яширин.\nЎттиз йил елдек тез ўтиб кетди. Ҳар йил тил байрами тадбирларини ўтказамиз, ОАВ орқали ёритамиз ҳам. Амалда қандай? Ҳар биримиз ўз ўзимизга савол берайлик. Минбар, микрофон ва видеокамера орқали жамоага юзланиб бемалол, эмин-эркин мулоҳаза билдиришга, сўз айтишга қобилмизми? Оғзаки ва ёзма нутқ маданияти қоидаларига риоя этиб, фикрни эмин-эркин баён эта оламизми? Афсуски, ижобий жавоб йўқ.\nфилология фанлари номзоди, ТИҚХММИ матбуот хизмати раҳбари\nЎзбек тили миллат саводхонлик


Таом мазасига таъсир кўрсатадиган 8 хато - Zamin.uz\nТаом мазасига таъсир кўрсатадиган 8 хато\nТаом мазасининг қандай чиқиши нафақат унга қўшилган маҳсулотлар сифати билан, балки тайёрланиш жараёни билан ҳам боғлиқ, деб ёзади "Дарё" нашри.\nТаом пишаётган вақти печ эшигини қайта-қайта очиш\nТаом ёки маълум егуликнинг қанчалик пишганини текшириш учун печ эшигини қайта-қайта очиш ярамайди. Чунки ҳар очилганда печ ичидаги ҳарорат пасаяди ва тайёр бўлиш жараёни чўзилади. Ҳароратнинг ўзгариши эса таомнинг мазасига таъсир қилмай қолмайди, торт ва пироглар эса кутилганидек шишиб чиқмайди, яхши кўтарилмайди. Маффин, кекс ва бисквит пиширишнинг илк 15-20-дақиқасида очиш керак эмас. Яхшиси, қандай пишаётганини билиш учун печ чироғини ёқиб, эшигидаги ойнадан қараш керак. Бошқачасига иложи бўлмаган тақдирда, иссиқликни ташқарига чиқиб кетмайдиган даражада тез текшириб олинг. Аслида эса таомнинг тайёрланиш рецептида келтирилган вақтдан кейингина уни очиб кўриш мумкин бўлади.\nТаом пишаётган вақтда таъмини тотиб кўрмаслик\nТаомни рецепт асосида тайёрлаган тақдирингизда ҳам уни таъмини тотиб кўришни унутманг. Пишганидан кейин мазаси ўйлаганингиздек бўлмаганига ажабланиш ўрнига ҳар гал янги қўшимча масалан, туз ёки зира қўшганингизда текшириб кўринг.\nРецептни нотўғри ўқиш\nҚанчалик ажабланарли туйилмасин, янги таом тайёрлашдан аввал рецептини диққат билан ўқиб чиқиш керак. Аввал тайёрлаб кўрилмаган егуликни пишириш давомида адашиб кетиш осон. Шошмасдан, диққат билан тайёрланганда адашиш эҳтимоли кам бўлади. Рецептда келтирилган маълумотларда янглишлик бўлиши, тўғри ёзилган тақдирда ҳам маҳсулотлар миқдорида чалғиб кетиш мумкин. Шу сабабдан яхшиси бир таом рецептини 2 ёки 3 манбадан кўриб, солиштиринг. Шунда ўзингизга тўғри келадиганини топишингиз мумкин.\nҚовуриш учун бир ёғдан фойдаланиш\nАксари уй бекалари асосан ўсимлик ёки зайтун ёғидан фойдаланади аммо ҳамма таомга ҳам бу мос келавермаслиги мумкин. Баъзи ҳолларда узоқ қизиб кетганидан кейин ёғ тутаб токсик хусусиятга эга бўлиши бу эса таом мазаси ўзгаришига таъсир қилиши мумкин. Танлов борасида чекланманг, сариёғдан, кокос ёғи ва ҳатто ғоз ёғидан ҳам фойдаланинг.\nТовани тўлатиб таом тайёрлаш\nТаом тайёрлаш жараёни сабрни талаб қилади. Унутманг, товани тўлиб тошириб пишириш овқат сифатига таъсир қилади. Таомлар бир-бирига ҳаддан ортиқ яқин бўлганида ҳаво ва иссиқлик тақсимоти бузилади. Бу ҳам етмагандек одатдагидан узоқроқ пишади. Овқатнинг ярми бўтқа ҳолига келиб, қолган маҳсулотлар қовурилмаслиги ёки пишмай қолиши мумкин. Яхшиси иккита товада икки порция қилиб пиширинг.\nОвқатни керагидан кўп аралаштириш\nСабрсиз уй бекасига хос яна бир симптом овқатни ўз ҳолига қўймасдан, аралаштиравериш ҳисобланади. Усти қизариб кисир-кисир бўлиб чиқиши керак бўлган айрим таомларни аралаштиравериш кўнгилдагидек чиқмаслигига сабабчи бўлиши мумкин.\nКўз билан мўлжаллаш\nТарозидан фойдаланмаслик ёки туз ёки шакарни қошиқсиз ўлчаб солишни профессионалларга қўйиб беринг. Натижадан ҳафсала пир бўлгандан кўра, вақтида ўлчаб солган яхши. Айниқса торт ва пирог тайёрлашда аниқликка амал қилиш керак. Бунда фақат порция эмас, маҳсулотлар ҳарорати ва қўшиш кетма-кетлиги ҳам муҳим роль ўйнайди.\nҲарорат режимига амал қилмаслик\nТаом тайёрлашдан аввал маҳсулотлар ҳароратига эътибор қаратинг. Масалан стейк тайёрланадиган гўштни музлаткичдан аввалроқ олиб қўйиш керак. Йўқса, қовуриш жараёни чўзилиши, усти куйиб ичи хом бўлиб қолиши мумкин. Қат-қат ва қумоқ-қумоқ хамирли егуликлар учун эса маҳсулотлар ҳарорати совуқ бўлгани яхши. Бошқа хамирли таомлар учун эса маҳсулотларни музлатгичдан эртароқ олиб қўйган яхши.\nМаҳсулотларни ўтмас пичоқ билан тўғраш\nЎтмас пичоқ билан тўғралганда маҳсулотлар шакли кўнгилдагидек чиқмаслиги масалан, помидорга ўхшаш сабзавотлар эзилиб кетиши бу эса таом таъмига таъсир қилиши мумкин. Қолаверса, бундай пичоқдан фойдаланганда ўзингизга ҳам шикаст етказишингиз мумкин. «Замин» янгиликларини «Вконтакти»да кузатиб боринг\n6-05-2020, 21:36, Ҳаёт тарзи\nСаҳарликка оджаҳури тайёрланг. Грузинча мазали таом рецепти\n27-04-2020, 06:50, Ҳаёт тарзи\nОдамлар нега "зарарли таом"ни хуш кўриши аниқланди\n16-06-2018, 12:28, Ҳаёт тарзи\nКартошкани пиширишнинг ўзгача усуллари\n17-03-2017, 20:24, Ҳаёт тарзи


Барчаси кўнгилдагидекми? — Ishonch Gazetasi\nOn Dec 3, 2019 372\nЎзбекистон касаба уюшмалари Федерацияси кенгаши Раёсатининг 2018 йил 2 октябрдаги «Бошланғич касаба уюшмалари ташкилотлари куни»ни жорий этиш тўғрисида»ги қарори ижросини таъминлаш мақсадида ҳар ойнинг иккинчи сешанбаси «Бошланғич ташкилотларга амалий ёрдам кўрсатиш куни» деб эълон қилинган.\nОртда қолган бир йил давомида кенгашимиз ходимлари ўттиздан ортиқ бошланғич ташкилотда бўлиб, уларнинг фаолияти билан яқиндан танишди. Энг аввало, чекка-чекка қишлоқлардаги бошланғич ташкилотларга амалий ёрдам кўрсатишга эътибор қаратилмоқда. Масалан, тумандаги 100-умумтаълим мактабида бўлганимизда «Меҳнат дафтарчаларини юритиш тартиби тўғрисида»ги йўриқномада кўрсатилган «Меҳнат дафтарчаларини сарф қилиш китоби», «Меҳнат дафтарчаларининг ҳисобини олиб бориш китоби» юритилмагани маълум бўлди. Бунинг устига, касаба уюшма қўмитаси учун алоҳида хона йўқ экан. Иш берувчи ва касаба уюшма қўмитаси томонидан қайд этилган меҳнат шартномаларини бекор қилиш буйруқларида асослар нотўғри кўрсатилган. Ходимларнинг меҳнат таътилига чиқиш жадвали қилинмаган. Ходимларга хос чиқарилаётган буйруқлар уларга таништирилмаган. Меҳнатни муҳофаза қилиш вакилига доир ҳужжатлар талаб даражасида эмас. Касаба уюшма қўмитаси йиғилишларининг маълумотномаси йўқ. Ходимларнинг ҳуқуқий маданиятини ошириш борасида касаба уюшмасининг режасида ўқувлар ташкил қилиш киритилган бўлса-да, улар ўтказилмаган, фуқароларнинг мурожаатлари бўйича дафтар тутилмаган…\nЮқоридаги камчиликлар юзасидан касаба уюшма қўмитаси раиси Умида Каримовага тушунтириш берилди. Туман кенгаши томонидан бошланғич ташкилотга меҳнат дафтарчаларини юритиш тартиби тўғрисидаги йўриқнома, меҳнатни муҳофаза қилиш, бошланғич касаба уюшма ташкилотлари етакчилари хизмат фаолиятида фойдаланишлари учун услубий қўлланмалар, тармоқ келишуви, низом ва шу каби муҳим ҳужжатлар тақдим этилди.\nТумандаги 77-ўрта мактабда 76 нафар ходим ишлайди. Уларнинг 60 нафари аёллар. Ёшлар 16 нафар. Касаба уюшма қўмитаси раиси Ўктам Аҳадов 2015 йилда сайланган. Бу жамоада касаба уюшма қўмитасининг ўрни ва иши сезилади. Касаба уюшма қўмитаси хонаси бор. Касаба уюшма бурчаги ташкил этилган. Қўмита йиғилишлари мунтазам равишда ўтказилган. Жамоа шартномаси бажарилишига доир муҳокама йиғилишлари ўтган бўлиб, иш берувчи ва касаба уюшма қўмита раисларининг ҳисоботлари бор. Бироқ туман кенгаши томонидан юборилган раёсат қарорлари тўлиқ қайд этилмаган. Таълим муассасасидан «Энг намунали бошланғич ташкилот», «Ўз касбининг моҳир эгалари» кўрик-танловларида ҳеч ким иштирок этмагани қайд этилган сусткашликлардан биридир. Бу мактабда ҳам «Меҳнат дафтарчаларини сарф қилиш китоби» юритилмагани аниқланди ва зарурий тавсиялар берилди.\n2018-2019 йилларда бошланғич ташкилотга 8 нафар ходим моддий ёрдам сўраб мурожаат этган ва уларнинг барчасига туман кенгаши томонидан кўмак кўрсатилган. Ходимлар тиббий кўрикдан ўтказилган ва бу ходимларнинг ўз маблағи ҳисобидан амалга оширилган.\nМактабда уч нафар аъзодан иборат «Ёшлар билан ишлаш комиссияси» мавжуд. Аммо иш режаси ишлаб чиқилмаган. Фаолияти талаб даражасида эмас. Комиссияга ҳам тегишли тавсиялар берилди.\nБундан ташқари, нодавлат секторига мансуб муассасаларни касаба уюшмасига жалб этиш бўйича ишлар ҳам қизғин. Ортда қолган октябрь-ноябрь ойларида 12 та нодавлат мактабгача таълим муассасасида касаба уюшма ташкилоти тузилиб, етакчилар сайланди. Янги фойдаланишга топширилган 97- умумтаълим мактаби, «Magic well», «Яккабоғ юлдузчалари» ва қатор оилавий нодавлат мактабгача таълим муассасаларида йиғилишлар ўтказилиб, ходимларга касаба уюшмаси аъзолик афзалликлари ҳақида тушунчалар берилди. Якка турдаги тадбиркорлар саъй-ҳаракатлари билан иш бошлаган оилавий нодавлат мактабгача таълим муассасалари ходимлари манфаатларини ифода этишга масъул қилиб Яккабоғ туман мактабгача таълим бўлими касаба уюшма қўмитаси раиси Тўхтамурод Хуррамов бириктирилди.\nМухтасар айтганда, жойларда бўлиб, ходимлар билан яқиндан мулоқот жараёнларида кўпгина қилиниши лозим бўлган ишлар аниқланди. Ходимлардан бўлаётган мурожаатлар, юзма-юз учрашувлар эса бошланғичлар аҳволини чуқур ўрганиш, аниқланган муаммо ҳамда камчиликларни бартараф этишга ҳисса қўшиши аниқ…\nкасаба уюшмаси Яккабоғ тумани


Зам-зам тарихи – Nasihat.uz\nБу неъмат Аллоҳ таоло Ўз ҳалили ва пайғамбари Иброҳим алайҳиссаломнинг ўғли Исмоил алайҳиссаломнинг чанқоғини қондириш учун Ўз мўъжизаси ила ердан сув чиқарилган қудуқдир. Иброҳим алайҳиссаломга пайғамбарлик мартабаси берилганидан сўнг, у кишининг ягона вазифаси тўғри йўлдан адашган ва осий бўлган қавмларини тўғри йўлга бошлаш, бут-санамларга эмас, ягона Аллоҳга ибодат қилишга чақириш бўлди. Қавмлари у зотнинг сўзларига кирмади ва ҳатто отаси Озар унга ғазаб қилиб: “Мени тинч қўй, бу чўпчакларингни менга айтма. Агар яна қайтиб мени безовта қиладиган бўлсанг, сени калтаклайман”, деди.\nШунда Иброҳим алайҳиссалом маҳзун бўлди ва хотини Ҳожар ва ўғли Исмоил алайҳиссаломни олиб, Макка шаҳри томон йўлга тушди. У ерга етиб боришгач, Иброҳим алайҳиссалом хотини ва ўғлини шу ерда қолдириб, ўзлари қайтиб кетмоқчи бўлдилар. Шунда хотини Ҳожар: “Эй Аллоҳнинг пайғамбари, бу жойда сув ҳам, бирор егулик ҳам бўлмаса, бизларни ташлаб қаерга кетмоқчисиз ёки Раббимиз шунга буюрдими?”, деб сўради. Иброҳим алайҳиссалом у кишига тасдиқ жавобини бердилар. Зеро ҳақиқатда Аллоҳ шуни истаганди. Албатта, бунда ҳам бир ҳикмат яширин эди. Шунда рафиқалари: “Ундай бўлса кетаверинг, Аллоҳнинг ўзи бизни хор қилиб қўймас”, деб у кишининг кетишларига рози бўлди.\nМакка шаҳрида бирор дарё ёки анҳор йўқ эди. Жазирама боис ёш Исмоил чанқади. Онаси сув қидириб, Сафо тоғидан Марва тоғи томонга қараб йўлга тушди. Сув йўқ эди… Онаизор сув топилиб қолармикан, деган умидда етти бор икки тоғ орасида у ёқдан-бу ёққа бориб келди. Шунда меҳрибон ва раҳмли Аллоҳ она-болага ёрдам қилиб, гўдак Исмоил ётган жойдан, унинг оёқлари остидан сув чиқариб берди. Онаси келиб қараса, ўғлининг оёғи остидан сув чиқиб, жилға бўлиб оқиб ётибди. Шунда Ҳожар онамиз сувга қараб: “Зам-зам” яъни, “Тўхта, тўхта”, деди. Шу сабаб бу сувнинг номи “зам-зам” бўлиб қолди. Чўлнинг ўртасида жойлашган бу булоқнинг атрофида Макка шаҳри қурилди. Бироз вақт ўтиб, ҳазрати Иброҳим алайҳиссалом аёлини ва ўғлини зиёрат этишга келганида, уларни мўл-кўллик ва баракат ичида кўрди.\n“Мирза Ғолиб” жомеъ масжиди имом хатиби\nСултонхонов Муҳаммадхон манбалар асосида тайёрлади\n← Зам-зам суви\nИсломда аёл қадри →\nMOTURIDIYA VA ASH’ARIYA MAZHABLARI - 5,590 марта ўқилган


Вторник, 02 октября 2018 00:00\tАвтор Administrator\nХитой Халқ Республикасининг Шандун провинциясида жойлашган ипак қурти уруғчилиги соҳасида етакчи компания ҳисобланган “Shandong Guantong Silkworm Eggs Co” компаниясининг бош директори жаноб Фун бошчилигидаги делегация “Ўзбекипаксаноат” уюшмасига ташриф буюрди.\nМеҳмонларни уюшма бошқаруви раиси Б.Қ.Шарипов кутиб олди.\nУчрашувда Хоразм, Тошкент, Наманган,Фарғона, Андижон “Вилоят Агро Пилла“ МЧЖ ва вилоятда фаолият олиб бораётган ипакни қайта ишлаш корхона раҳбарлари иштирок этишди.\nБаҳром Қурбонович меҳмонларга анчадан бери ушбу учрашувни кутаётганини ҳамда ташриф учун миннатдорчилик билдириб, уюшма, тизим корхоналари билан улар фаолият олиб борадиган уруғчилик компанияси келажакда қиладиган ҳамкорлик истиқболи ҳақида сўзлаб берди.\nЖаноб Фен Ўзбекистон ишончли ҳамкор бўлишига ишонч билдириб, кўрсатилган эътибор учун миннатдорчилик билдирди.\nМеҳмонлар 5 октябргача юртимизда бўлишади. Улар Тошкент, Хоразм ва Фарғона водийсида бўлиб, у ердаги ипакчилик корхоналари билан танишишади.\n“Shandong Guantong Silkworm Eggs Co” компанияси Хитойдаги энг йирик ипак қурти уруғи етиштирувчи компания бўлиб, у дунёнинг кўп давлатларига ипак қурти уруғини экспорт қилади.\nШу компания билан уюшма ҳамкорлиги доирасида Ўзбекистонлик 59 нафар ипакчилик мутахассислар Хитойда ўз малакаларини оширишмоқда.\nМазкур рукиндаги бошқа мақолалар: « “Ўзбекипаксаноат” уюшмаси таркибидаги минтақавий “Ипаксаноат” ва ҳудудий “Агропилла” МЧЖлари ҳамда пиллани қайта ишлаш корхоналари раҳбарлари иштирокида йиғилиш бўлиб ўтди\tҲАМКОРЛИККА ЧОРЛАЙМИЗ »


Теглар: Чақалоқ, Бола\nДобавлено: 07.10.2016, 11:42\nАмериканинг Юта штатида яшовчи эркак фарзанд кўрган рафиқасини туғруқхонадан олиб чиқаётганда, туғруқхона маъмурияти янги туғилган фарзандини қўлига олгани учун ҳам пул тўлаш лозимлиги ҳақидаги ҳисоб-китоб қоғозини тутқазишди, деб хабар берди “Lenta.ru” нашри.\nҲақ суммаси кўрсатилган ҳужжатнинг сурати Imgur ижтимоий тармоғига жойлаштирилган. Уни беш миллионга яқин фойдаланувчи томоша қилган. Чақалоқнинг парвариши учун тўлаш лозим бўлган пул миқдори ёнига отанинг чақалоқни қўлига олгани учун қўшимча 39,35 доллар тўлаши лозимлиги қўшиб қўйилган. Кейинчалик маълум бўлишича, боланинг отаси Райан Грэссли (Ryan Grassley) жарроҳлик йўли билан дунёга келган фарзандини қўлига олган.\nНашрнинг маълумот беришича, ҳамшира она-болани суратга олаётгани учун чақалоқни отаси кўтариб турган. Касалхона маъмурияти ота чақалоқни қўлига олгани учун эмас, балки туғилган заҳоти бегона одам билан мулоқотда бўлгани учун кетадиган қўшимча парвариш учун ундирилганини баён қилган.\nАёл йиғлаётган чақалоғини ёстиқ билан бўғиб ўлдирди


САРЧАШМАЛИК ЁШЛАРГА ШАКАРБУЛОҚДАН ЕР БЕРИЛДИ\nХабарингиз бор, шу йилнинг 7-8 февраль кунлари вилоят ҳокими Зойир Мирзаев Шаҳрисабз туманининг Тожикистон билан чегарадош Сарчашма қишлоғида бўларкан, ҳудуд ёшлари билан учрашув чоғида ишсиз ёшларнинг мавсумий бандлигини таъминлаш, уларда шаклланган томорқа ерларини мақсадли ишлатиш кўникмасидан унумли фойдаланиш, қўшимча даромад топишга йўналтириш мақсадида вилоятнинг бошқа ҳудудларидан ер ажратиб берилиши ҳақида маълум қилганди.\nШу муносабат билан Ўзбекистон Республикаси Президентининг Давлат маслаҳатчиси Турсинхан Худайбергенов, вилоят ҳокими Зойир Мирзаев ва бошқа мутасаддилар Ғузор туманидаги Шакарбулоқ қишлоғида сарчашмалик ёшлар билан учрашишди.\nВаъдага мувофиқ, Ғузорнинг Шакарбулоқ маҳалласи ҳудудидан 100 гектар ер майдони танлаб олинди.\nАйни дамда иш бошлаш учун туманга етиб келган 33 нафар сарчашмалик ёшга тегишли миқдордаги ерлар бириктирилди. Шу куннинг ўзида шудгорланиб, текисланган ер майдонлари экин экиш учун тайёр ҳолга келтирилди.\nДеҳқончиликка киришаётган ёшлар билан мулоқотда бўлган вилоят ҳокими сарчашмаликларнинг мавсум давомида шу ерда яшаб ишлаши учун 100 ўринга мўлжалланган замонавий типдаги, иссиқ ва совуқни ўтказмайдиган "Ёшлар палаткаси"ни қуриш борасидаги режаларини ҳам ошкор этди.\nМаълум қилинишича, худди шу каби ишларни Нишон, Миришкор, Косон каби вилоятнинг чўл ҳудудларида ҳам амалга ошириш белгиланган.\n128 ЙИГИТ-ҚИЗГА - ЙЎЛЛАНМА\nВилоят прокуратураси ташаббуси билан Қарши шаҳридаги "Ўзбекнефтгаз" АЖ биносида бўш иш ўринлари ярмаркаси ташкил қилинди. Унда 7 тумандан 150 корхона, ташкилот ва муассасалар 2 мингга яқин бўш иш ўринлари билан қатнашди.\nТижорат банклари томонидан иштирокчи ёшларга тадбиркорлик фаолиятини бошлаш, истиқболли ғоя ва лойиҳаларни амалга ошириш бўйича зарур маслаҳатлар берилган бўлса, солиқчилар ўз тизимидаги имтиёзларга тўхталишди.\nВилоятнинг тўртта сектори раҳбарлари қатнашган ярмаркада 128 йигит-қизга ишга жойлашиш учун йўлланма берилди, 26 нафар ёш касбга ўқитиш курсларига жалб қилинди.\nҚАРОВСИЗ ЕРДА - 50 ГЕКТАРЛИК БОҒ\nКосон туманидаги чекка чўл ҳудуди бўлмиш Обод маҳалласида қаровсиз қолган ер майдони ўрнида 5 гектарлик ёшлар боғи барпо этилиб, 2 мингта турли мевали дарахт кўчатлари экилди. Аҳамиятли жиҳати, бунинг натижасида 2 нафар ёш иш билан таъминланиб, улар энди кўчатлар парвариши билан шуғулланади.\nЭътиборлиси, ушбу ташаббус туманнинг Раҳимсўфи ва Алачабоб маҳаллалари туташган қисмдаги фойдаланишда бўлмаган майдонда ҳам давом эттирилди. Ерга ишлов берилиб, нақ 50 гектарлик боғ ташкил қилинаётир.\nАлбатта, буларнинг бари йигит-қизларнинг меҳнатга бўлган рағбатини оширишда муҳим ўрин тутади.


ДЕПУТАТ СЎРОВИДА КЎТАРИЛГАН МАСАЛАНИ - Ўзбекистон овози газетаси\nДЕПУТАТ СЎРОВИДА КЎТАРИЛГАН МАСАЛАНИ\nҳал этишда халқ вакиллари, ижро ҳокимияти ва мутасаддилар бирдек масъулдир\nМиллий қонунчилигимизда депутатлик фаолиятини амалга ошириш учун назорат ўрнатиш, сўров юбориш, парламент эшитуви ташкил этиш ва бошқа қатор қоида ва меъёрлар жорий этилган.\nМаълумки, «Халқ депутатлари вилоят, туман ва шаҳар Кенгаши депутатининг мақоми тўғрисида»ги Қонунда депутатнинг ҳуқуқларидан бири сифатида депутат сўрови билан мурожаат этиш ҳуқуқи белгиланган. Унга асосан депутат тегишли ҳудудда жойлашган давлат ҳокимияти ва бошқаруви органларининг мансабдор шахсларига уларнинг ваколатларига кирадиган масалалар юзасидан асослантирилган тушунтириш бериш ёки ўз нуқтаи назарини баён қилиш талаби кўрсатилган мурожаат билан чиқишга ҳақли.\nМаълумотларга кўра, жорий йилнинг дастлабки олти ойида халқ депутатлари маҳаллий Кенгашларидаги ЎзХДП гуруҳлари аъзолари томонидан давлат ҳокимияти ва бошқаруви органлари, шунингдек, мутасадди ташкилотлар раҳбарларига 900 га яқин депутатлик сўрови юборилган. Шундан 258 та иқтисодий, 245 та ижтимоий, 213 та уй-жой ва коммунал, 176 та соғлиқни сақлаш ва 45 та бошқа соҳаларга оид депутатлик сўровларидир.\nХўш, уларнинг натижалари қандай бўлди? Мутасадди ташкилотлар депутатлик сўровларининг ҳаммасига ўз вақтида жавоб беришдими? Электорат манфаатларини ҳимоя қилишда депутатлик сўровлари қай даражада самара бермоқда? Ушбу муҳим институтдан янада кенг фойдаланиш учун кўпроқ нималарга эътиборни кучайтириш керак?\n— Айни кунларда халқ депутатлари Жиззах вилоят Кенгашида партиямиздан сайланган 12, шаҳар ва туман Кенгашларида эса 105 нафар депутат фаолият кўрсатмоқда. Айтиш керакки, ҳокимият вакиллик органларидаги депутатларимиз партиямиз дастурий мақсадлари ҳамда вазифаларини амалга оширишда фаоллик ва ташаббускорлик кўрсатишмоқда. Масалан, жорий йилнинг биринчи ярим йиллигида халқ депутатлари вилоят Кенгашидаги партиямиз депутатлари давлат ҳокимияти ва бошқаруви органларига 32 та депутатлик сўрови билан чиқишган бўлса, бу кўрсаткич туман ва шаҳарлар кесимида 9 тани ташкил этди. Муҳими, уларнинг аксариятига вақтида жавоб олинди ва электорат манфаатларига дахлдор катта-кичик муаммоларни жойларда ҳал этишга эришилди.\nДепутат сўрови турли масалаларда бўлиши мумкин. Лекин ҳар қандай сўров муаммо атрофлича ўрганиб чиқилгандан сўнг юборилсагина кутилган самарани беради. Чунки сўровда масала аниқ ва асосли қўйилган бўлади. Ҳар бир депутат, унга кўмак берадиган партия ташкилоти шунга амал қилса, депутатлик сўровининг таъсир кучи юқори бўлади. Шуни ҳам таъкидлаш керакки, айрим мутасадди ташкилотлар депутат сўровига вақтида жавоб бермаяпти. Менимча, бу борада керакли тушунтириш-тарғибот тадбирларини ташкил этиб бориш мақсадга мувофиқ бўлади.\nМақсуда Ворисова, халқ депутатлари Тошкент вилоят Кенгашидаги ЎзХДП гуруҳи аъзоси:\n— Депутат зиммасида сайловчилар манфаатларини ифода этиш вазифаси туради. Депутат қайсидир масалада мутасадди ташкилотларга сўров юбориш, ижро ҳокимияти фаолияти устидан назорат ўрнатиш, аниқланган масалани халқ депутатлари маҳаллий Кенгаш сессиясида кўриб чиқиш учун таклиф киритиш ва бошқа ҳуқуқларга эга. Тўғри, берилган ҳуқуқ ва ваколатлар кенг, лекин улардан самарали фойдаланиш ўзига хос мураккаб жараён ҳисобланади. Чунки бу фақат депутат фаоллиги ёки партия ташкилотининг интилишига боғлиқ эмас.\nАйтайлик, депутат қандайдир масала юзасидан назорат ўрнатди, унинг келиб чиқиш сабабларини ўрганишга киришди. Шундан сўнг муаммога бевосита алоқадор ва масъул бўлган тегишли ташкилотларга сўров юборади. Албатта, бу билан масала ҳал бўлиб қолмайди. Мутасадди ташкилот раҳбарининг депутат юборган сўровга жавоби устидан ҳам депутатлик назоратини ўрнатиш талаб этилади. Масалан, депутат аҳолини тоза ичимлик суви билан таъминлаш бўйича мутасадди ташкилотга сўров юборди. Жавобда бу масала ҳудудий дастурга киритилгани қайд этилди. Очиғини айтиш керак, кўпчилик депутатларимизда ана шундай ҳолларда «расмий жавоб олдим, вазифамни бажардим», деган фикр бўлади. Лекин шундай вазиятлар бўладики, масала ечилмай қолади. Масала белгиланган вақтда ҳал этилдими, йўқми, сўровимдан бирон-бир натижа чиқдими, йўқми, депутат ўзига доим шу саволларни бериши зарур, деб ўйлайман.\nЯқинда халқ депутатлари Пскент туман Кенгаши депутати Роҳила Нишонова туман «Сувоқава» очиқ акциядорлик жамияти раҳбарига депутатлик сўрови юборди. Унда тумандаги Кориз қишлоғи ҳудудида қудуқ ўрнатиш масаласи кўтарилган эди. Сўров натижасида масала ижобий ҳал этилди.\nХалқ депутатлари Бекобод шаҳар Кенгаши депутати Олимжон Асатов томонидан «Ўзметкомбинат» АЖ раҳбариятига депутатлик сўрови юборилди. Унда «Андижон» маҳалла фуқаролар йиғини ҳудудидаги «Хоз-яз» каналига ўрнатилган сув чиқариш тармоғини таъмирлашда амалий ёрдам сўралган эди. Бу масала атрофлича ўрганилди, жорий йилнинг апрель ойида сув чиқариш тармоғи тўлиқ таъмирланиб, фойдаланишга топширилди.\nДепутат сўрови натижалари билан боғлиқ бундай мисолларни кўплаб келтириш мумкин.\nСаида ЖЎРАЕВА, Халқ депутатлари Бухоро вилоят Кенгашидаги ЎзХДП гуруҳи раҳбари:\n— Ҳаёт ўзгариб, кундан-кунга олдимизга янги талаблар қўйилмоқда. Депутат ҳаётга бошқача нигоҳ билан қараши, уни зийрак кузатиши керак. Қайсидир ҳудудда аҳолини ташвишлантириб келаётган муаммо бўлса, уни ўз ҳолига ташлаб қўймаслиги зарур. Очиғини айтиш керак, ҳали ҳамон айрим депутатларимизда «Бу муаммо бўйича ҳеч ким мурожаат қилмадику, кимдир мурожаат қилсагина масалани ҳал этишга кўмаклашаман», деган қараш бор. Ҳозирги замонда бундай фикр билан келишиб бўлмайди. Ҳар бир масала ёки муаммони кузатиб, уни ҳал этиш чораларини кўрган депутатнинг одамларга, тараққиётга нафи тегади. Ишида натижа кўринган, кўпга ёрдами теккан депутат дарров эл назарига тушади, обрў-эътибори ошиб бораверади.\nБиз яна бир масалани ёддан чиқармаслигимиз керак. Депутатлик сўровининг имкониятлари кенг, бу борада депутатга катта ҳуқуқ, ваколат берилган. Депутат муайян ташкилотга сўров билан мурожаат қилар экан, аввало, сайловчиларнинг фикр-мулоҳазалари, таклифларини ҳисобга олиши, вазиятни чуқур таҳлил қилиши, кўпнинг манфаатини кўзламоғи лозим бўлади.